url: =Khris ading nuntakna (Rom 14:8) ~ T. Sawm Lian :: ZOMI DAILY\nposted on 1 October 2018 at 11:10 pm Lomkholna: Article, Biakna, Sawmlian\nThupatna: Sawltak Paul in Rom khua a thu-ummite adingin a laikhak, hih Rom laibu pen Lai Siangtho sung a laibu dangte mah bangin laibu thupi leh Khristiante nuntakna dingin a poimawh mahmah laibu ahi hi. Lai Siangtho siamte in a gen uh ciang Sawltak Paul’ in a khualzin thumveina (the third missionary journey), AD 55/56 kiim-a a gelh hi, ci uh hi. Hih a thumvei khualzinna hunah (Rom laikhak banah) 1 & 2 Korin laikhak zong gelh hi, kici hi.\nRom Laikhak Thupina\nRom laikhak thupina tampi laka khat gen lehang, hih laikhak pen pawlpi tangthu a hun thupi mahmah [pawlpi] puahphatna (reformation) hong pianna hang khat hi, ci lehang kikhial lua lo ding hi. Ba’m cih leh, tua hun lai-a mi minthang leh puahphatna mei a tawh kuang, University of Wittenberg a professor Martin Luther ii laibu deih leh kingakna laibu khat ahi hi. Tua puahphatna hun kiimin [Roman Catholic] pawlpi sungah (tuhun tawh bel na tampi kilamdangta) pawlpi kalsuanzia ding a kilawm lo leh thu hoih lo tampi om hi. A hang lianpen leh bulpi sum hang ci leng kikhial lua lo ding hi.\nPope Leo X in Rom khuapi-ah St. Peter’s Cathedral kici lam nuam ahih manin sum tampi kisam a, tua dingin amah a mai-et siam mahmah, Archbishop Albert tungah vangam lut theihna letmat, ‘letter of indulgence’ kici, Dominican monk Johann Tetzel makaihna tawh zuak theihna khuan pia hi. Lai Siangtho in, “…khuavak sunga om mite sangin hih leitung mite in amaute kibatpihte tawh kizopzia-ah a geel siamzaw uh hi” (Lk 16:8) a cih bangin, Albert in mi kithutuakpih ziahziah ahih manin [RC] pawlpi sung panin langpanna om loin sum muhna dingin vangam lut theihna letmat zuak ziahziah uh hi.\nTua hang leh thu tuamtuam hangin Martin Luther in tua hun a pawlpi kalsuandan pen dik/maan lo hi, ciin Wittenberg khua-a Castle Church maiah October 31, 1517 in pawlpi kalsuanzia maan a saklohna hang a gelh “95 Theses” kici suangin, puahphatna mei tawh kuang hi.\nLai Siangtho in, “Sum itna [deihluatna] pen siatna namkim bulpi hi. Mi kimkhatte in sum deih lua-in upna pan pialkhia uh a, gimna-lungkhamna tampi a thuaklawh uh hi” (1 Tim 6:10) a cih bangin, sum deihluatna hang-in [RC] pawlpi paikhial a, Lai Siangtho tawh kituak lo, ‘upna’ hang hi loin, vangam pen sepna hiam, lei zawh thu hiama kilut ding hi, a cih pen Martin Luther in a nial theihna pen Rom laikhak a sin leh theihtelna pan hi kici hi. A hang bel, Rom laibu sungah Pasian ta/mi suahna, vangam lut theihna pen ‘upna hang bek’ (by faith alone) hi, cih kician takin kigelh hi (1:17; 3:21-26, 28; 5:1 c.f. Gal. 3:24; Efe. 2:8-9). Tua hun a pawlpi kalsuanzia pen Jesu Khris thuhilhna, “…Note in Pasian nasep leh sum nasep na thuahkhawm thei kei ding uh hi” (Mat. 6:24; Lk 16:13) cih tawh zong kikalh hilhel a, tua hun lai-in, ‘Na dangte khempeuh zong masa un; tua hi leh, Pasian gam leh a dikna hong kipiathuah ding hi!!’ khawng peuh ci zanzan mai thei tak uh!!\nRom Laibu A Huampi-a Etna\nLai Siangtho siamte in Rom laikhak pen khenpi lianpi nih – thu-up (doctrinal) lam tawh kisai (1-11) leh Khristian nuntakna, zuihpah theih ding (practical) lam tawh kisai (12-16) hi, ciin gen uh hi. A kimzaw deuhin ensuk lehang – Pasian nasem Paul a kipulakna, Rom mite a hopihna (greetings), a lunggulh leh laibu thu-tuunpi a genna (1:1-17); mihingte mawhna leh Pasian in a mawhsakna (1:18-3:20), mimawhte diktansakna/justification (3:21-5:21), sianthosakna/sanctification (6:1-8:17), pahtawina/glorification (8:18-39), Israel’ hun paisa, tuhun leh hun hong tung lai ding (9:1-11:36), Khristian nuntakzia ding leh manpha khakna (12:1-16:27), ciin zong kikhen thei ding hi.\nRom 14:8; A Kim le Paam\nGensa mah bangin Rom 12 pan a tawp dong pen Khristian nuntakna a zuih pah theih ding thu kigelhna ahi hi. Rom 12 sungah Khristian khat ading a Pasian tung a kipiakna, a hingtanga kipiakna lam (duty to God) kici thei ding a, a lian 13-na pen gam (leh hong uk makaite) tunga omdan ding (duty to state) leh, a lian 14 leh 15-na pen i Khristian pihte tunga vaipuak (duty to man) danin kigen thei ding hi.\nTua banah, Rom 14 a neu 1 pan simsuk lehang, kisel theihna thute tawh kisai a upna thanemte mawhpaih lo dingin hong hilh pah hi. Tua tawh kizomin, nek le dawn thu leh ni khat a thupisak diakte thu tawh hong zom hi (n. 1-6). Tua ci bang mite a kaihkhop kim theihna dingin Jesu si-in nungta kik ahih manin, kuama tungah thukhen lo dingin hong vaikhakin (n. 10, 13), kuamah puksak lo dingin hong hilh lailai banah, tua ding a kisam thu tampi gen lai hi (n. 13ff). Tua ci bang kawmkalah, Khris adinga nungta dingin hong vaikhak hi. Aneu 7-na sungah, kuamah ama ading bekin nungta loin, si lo ahihna thu kimu hi.\nKhris Ading Nuntakna\nKhris ading nuntakna cih ciangin, i nuntakna kingakna bulpi Khris hi ding, ama deihna bang a nuntak ding cihna ahi hi. Jesu Khris mahmah zong, Pa Pasian deihna semin, ama nopsakna ding hi loin, leitung mawhnei mite leh Pa Pasian kikalah kilemna a om theihna dingin Pa Pasian in leitungah gentheihna leh sihna thuak ding a hong sawl hi a, tua Jesu nasep maban zom a, ‘kilemkiksakna thupuak’ sem dinga palaite (ambassadors for the ministry of reconciliation) i hi uh hi (2 Kor 5:17-21).\nLai Siangtho sung panin Pasian deihna, ama mite nuntakdingzia hong lametna tampi kimu thei a, Jesu Khris mahmah in zong tampi gen hi. A vekpi-in i genkimloh hangin, tawm khat en lahang…\nPasian phat a pahtawi a, a thupiakte man ding; bang hang hiam cih leh, na khempeuh ama kiangpan, ama tung pan leh ama aa ahi hi (Rom 11:36; c.f. 1 Sam. 2:30; Thna 12:12)\nPasian tungah kipia a, dawimangpa do-in, Pasian naih ding; khat le khat kigensia lo ding (James 4:7-11)\nKhat le khat thu kimang ding, zi ten pasalte thu mang ding, pasal ten zite it ding, naupangte in nu leh pa zahtak ding, nu leh pate in tate hoih takin pantah ding, silate in leitung pute zahtak ding, leitung pute in zong vantungah Pu nei cih thei kawmin silate uk ding (Efe. 5:21, 22, 25; 6:1-9; Mat 18:6; Lk 17:2; 1 Pet 3:1-7)\nA hingtangin Pasian tungah kipia ding; kipumkhat-in, i siamna tuamtuam hoih takin zangin, hahkat taikin semin, a kisamte huhin, zindo siam ding. Hong bawlsiate thupha pia a, a dahte dahpihin, mite tawh kilem ding (Rom 12; Mat 5:38-6:4; 25:31-46; 1 Pet 4:7-11)\nPasian thu tawh kituak ahih leh hong uk kumpi, thuneite’ thu mang ding; Pasian thu hong gen makai masate phawk gige ding (Rom 13; Sawl. 4:19; 5:29; Heb. 13:7, 17)\nKi-itna tawh khat le khat kihuh ding, mi khempeuh tungah na hoih sep cimtak lo ding, adiakin thu-um innkuante tungah, a hoih peuhpeuh sem dingin kigingkhol ding (Gal. 5:13; 6:9, 10; Titus 3:1).\nHuaihamna, kihihsakna, angsung ding bek ngaihsutna tawh na sem loin, itna leh lungsim kikhatin, kiniamkhiatna tawh na sem ding (Fil. 2:2-4; 1 Pet 5:5; Titus 3:2)\nPumpi sunga hiang tuamtuam a omte a kipumkhat mah bangin Khristiante Khris sungah kipumkhat ding (1 Kor 12:12ff).\nKhat le khat ki-it ding; Amah in hong it masa ahih manin Pasian it ding; Amah siangtho ahih manin eite zong siangtho ding (Rom 13; 1 John 3:11; 4:7-21; Heb 13:1; 1 Pet 1:16)\nMawhna khempeuh bulpi ahih manin sum deih lua lo ding (1 Tim 6:10)\nZu kham lo ding, Kha tawh kidimzaw ding, Kha Siangtho galvan zang ding, eima pumpi deihna ki-uksak lo ding (Efe. 5:18ff; 6:13ff).\nKikhop hahkat ding, mite zong hanthawn ding (Heb. 10:25), thu-um masate zong na kikhawmkhawm zelzel uh hi (Sawl. 1:15; 2:42, 46; 20:7).\nKha khempeuh um lo ding, bang hang hiam cih leh leitungah kamsang zuau tampi paikhia khin ahih manin amaute kha Pasian pan hi hiam, hi lo hiam ciin sittel ding (1 John 4:1ff; 1 Thes. 5:21; Heb 13:9).\nKhristian nuntakna pen Khris sungah nuam a, leitung lamah haksa hi. Zomite kum za val lungdamna thu sang khin napi, i picin theihlohna khat pen a nuam bekbek lamen, bang hiam haksatna hong om ciang zawh sawm loin, tua haksatna kizosak pahpah. Leitung piancil pan Pasian nung a zuite nuntakna i et ciangin, a nuam bekbek hi loin, bawlsiatna, thonginn sung, gentheihna leh sihna nangawn thuak toto uh hi.\nTuhun i Khristianna khawng i ngaihsut ciang, cidamna ding, hauhna ding, mite pahtawina ding ciang bekin, leitung a haksatna thuak ding lam hi loin kinak kalsuan mahmah hi. Tua ci bang a gensiamte paakta, pahtawi, cial thuahthuah mawk lai hi hang! I lunggulh leh lametpen ding, a thupipen sih khit nung a ‘tawntung nuntakna’ ahih laitakin, tua pen thupingaihsut loin, a kiim le paam teng i baan sawk a, masakloh ding kimasak zel ahih manin, phun leh ciakna, nuak leh thadahna, pawlpi sung cidamlohna lianpi omin, pawlpi kitamtam mawk hi. Minphatna, pilna, siamna, sum le pai a thupi lo cihna hi lo hi. Tuate neih ding, zat ding a Pasian in a bawl ahi hi. Ahi zongin, i thupingaihsut pen tuate himasa lo ding hi, cih i gennop hizaw hi. Jesu in zong vantungah i min a kigelhna hang a lungdam dingin hong hilhzaw hi (Lk 10:20).\nThu-ummasate nuntakna i ngaihsut ciangin Khris ading a nuntakna uh pen baih lo hi. Khris sungah nuamsa uh ahih manin citak takin kalsuan uh a, leitung haksatnate kizosak lo hi. Nungzuipite (apostles) pan kipan, Stephen, Paul leh thu-ummite nuntakna pan etteh theih ding tampi om hi (Sawl. 6, 7; 2 Kor 11:16-33). Thudik, thumaan, Pasian thutak hangin gentheihna, thuakna, gilkial-dangtakna, mite langdona, leh thahna dong ciang a thuak uh hangin, citak takin Khris adingin nungta uh hi. Sawltak Paul in, “… Khris ‘minthanna’ i tanpih theihna dingin ama ‘thuaknate’ i ‘thuakpih’ takpi leh Khris tawh go luahkhawm, Pasian goluahte i hi hi” (Rom 8:17) ci a, “eite in i ‘thuak’ leh amah tawh i ‘uk’-khawm ding hi. Amah leh amah kinial thei lo ahih manin amah i nial leh, amah in zong eite hong nial ding hi” (2 Tim. 2:12) ci hi. Tua banga Khris adingin a nuam leh haksa thuak ngam lehang, pawlpi, khua, minam sung hong cidam ding a, Khris hangin a piang bangbangah – i hau a i zawng zongin, i vah a i kial zongin, simmawhna leh bawlsiatna thuakin, thupha tampi i san ciangin zong kilungkim thei ding hi (c.f. Mat. 6:25, 26; Fil. 4:11-13; 1 Tim. 6:6-12; Heb. 13:5). ~ T. Sawm Lian\nPrevious: Muizawl khuami Pi Don Khawl Ciin (Hatlangh Beh, kum 62)\nNext: Khuado thupuak from ZIUSA (October 01, 2018)


timestamp: atn

url: =Hamphatna, Ngeina manphatna leh limlahna ~ Tual Khan Suan :: ZOMI DAILY\nposted on 31 December 2013 at 7:16 am Lomkholna: Article, Politics, Tualkhansuan\nHamphatna, Ngeina manphatna leh limlahna (Rights, Cultural values and norms)\nMi honpi tawh khat leh khat thu khat la khat a luan khop theihna ding leh kilemna dingin mimal khat ciat in sep ding zuih ding leh zehtan ding i nei tek hi.Mihing te pen khattang a, a teng thei hilo a, a honpi a teng khawm nam i hihi. I Zo paunak sungah “ Ngasa in a tam sih pih a, mihing in a tam nuntak pih” ci’n a kigen bangin mi honpi tenkhhopna ah nuntakna ding nekzonna baih zaw a, nuntakna zong lungmuanna om zaw hi. Mi honpi i ten khopna panin i nuntakna ah khantohna ding leh hoih zawkna ding lunggulhna hang tawh mimal hamphatna ( individual rights) leh mi honpi hamphatna ( collective rights) te kikal ah koi pen thupi sak zaw ding ci’n buaina piang thei zel hi. Tua banah minam leh ngeina kibanglo sungah manphatna ( values) leh limlahna ( norms) kilamdanna tampi om lai a hih manin mihing hamphatna ( rights) tawh khat veivei kimai phut thei lai hi.\nMinam ngeina tawh kisai manphatna leh limlahna te kikhel toto hi.\nPrevious: Zomi i hihna bangci Upgrades ding\nNext: Zomi tawm


url: =Khasiangtho ei te tawh hong omkhawm :: ZOMI DAILY\nIh Biak Pasian in Na khem peuh hih thei tak pi hi\nIh pawl pi ciat ah ih sia te in thu hong hilh den uh a, ih Pasian in anungta Pasian hi a, na khem peuh hih thei hi ci in thu hong hilh den uh hi. Ih neu lai pek pan in nipi sang ah ih siamah te in hong hilh den uh a, a thu in ih thei mah mah hi. Topa Zeisu in mi cina a dam sak na, a pau thei lo te a pau sak theih na, Khut leh khe zaw te in lam pai kik thei, …nat na khem peuh dam in dawi te hawl khia in misi na ngawn na tho kik sak hi. Ih siamah te bek hi lo, ih Pastor te, thu gen siam sia min thang tuam tuam te in zong hih thu mah hong gen den uh hi. Mi khem peuh in ki thei kim hi. Nang leh kei in zong ih thei hi. Laisiangtho sung a ki gelh pen tua hun tuahun lai a hih man in tu hun tawhki bang nawn kei cih om thei tuan lo hi. Hauh na, min thang na, vang neih nate zong hong pia thei ih Pasian a hi hi.\nEi mimal kim tek in Topa in na khem peuh hih thei hi ci in ih thei a, a hi zong in ih tung ah a hoih na leh a hih theih na tak tak hong ki lang bang zah a om ta hiam? Ngen un na nget uh leh na nget khem peuh uh na ngah ding uh hi, cih te khawng pen ih neu tung pan in ki thei a, a hi zong in a tak tak ah kua in ih nget na ngah ih hihiam? Kei hong ze-et dih un vantung kong khak te hong in no te a ding na ki tangsap khem peuh uh a ki cing in kong pia ding a ci ih Topa a hihi. Nidang laisiangtho hun pen a mau hun a hih ciang a, a tua ci thei ding mah hi ci in ki ngaih sun a ei ma lung sim ah ei pum pi tung, ei nun tak namah mah ah a tang tung thei ding in ih lam en kei hi. A tang tung thu ka nun tak na sung ah om a hih man in Topa ka up na a lian sem sem hi.\nKa neu lai pian in ka khukbuuk pen bawk lel lal in ka thagui teng ki lom in ka khuk a namah mah hi. Zatui siavuan te in ki at sak le uh cin tam bei lo ding hi ven hong ci tam mah mah a, a hih zong in ki lung khauh sak in ka ki at pak nuam kei hi. Ka ngaih sut na ah hong sawt sawt leh hong dam dam ding in ka lam en hi. Ka khukbuuk pen lamka pai ciang a hizong, zankal a hi zong, savan van in na thei mah mah hi. Lam sau pi ka pai thei kei a, van puak cih tha dah kei pum pizong ka ki lel hi. Thuak lah luat ding ahih sam loh hang in nop mawh mah mah in hunsau pi sung khat ki bawl pak lo in ka om omhi. Ka khukbawk pen a ni ni in hong khang sem sem a, hong gol sem sem a hih man hong na sem sem hi. Siavuan siam te in tul 50 khawng bek bei in teh ki at sak pak un a baih lai hi ding hi hong ci uh a, ki at ding lah lau ka hih man in ka hi ci om lai phot hi. Kawlzatui siampu khat in zong ka zatui te tawh hong bawl leng kha 6 in na dam siang ding hong ci hi. A hi zong in sum pen zatui man in a tein a sim in a bei ding ahihi. Nisim an nek ding tawh buai in sum neih loh kawm kal ah hih sum tul 50, tein khat val bang bei ding cih mawk pen ka ngaih sut teh ka nak lungkham mah mah hi. Hih bang a ka lung kham ciang thu ngen zel zel in ka om a, Pasiankam mal te lung ngai in tha ka la zel zel hi.\nNikhat ka khua vuah Mana Crusade hong om a, siate thu gen siam mahmah ding uh ai teh ci in ka nuam mah mah hi. Nitak ka kikhawm a, ka up mawh zah sang in lasa siam khawng om lo uh a hih man in tha ka ngah pha kei hi. Hun pi hong pai in thu gen sia pa pen thu gen siam ka sa pha kei hi. Ka lung sim hongkhoih kha khol lo a, a thu genzong bang teng hiam ka thei nawn kei hi. Hun hong man tak teh tawp na la ki sak kal in siapa in no te lak ah Zeisu in nat na a lak khiat nop, a dam sak nop om hi. Tua te a mai ah hong pai un hong ci hi. Lutang na, Kawngna,….cih dan in hong gen dau dau a, ka ngaih ngaih leh khukbawk nat na a nei zong om hang…a mai ah hong pai un thu ngen khawm ni hong ci a ka va pai hi. Dam nuam mah mah ka hih man in hong dam sak thei ding hi, hong dam sak zo tak tak ding hi ci in ka lam en hi. Thu nget nahun sawt simsimkhat hong neih sak khit teh hun ki man hi. Hun man teh sia pa in ih thu nget sung in a dam ih om hi. Tua te heh pih na tawh a mai ah teci hong pang un hong ci hi. Tam pi tak indam na ngah uh a, teci pang ziah ziah uh hi. Kei ka khukbawk pen a dam hiam ci in ka lawng leh na dam nai lo in na bawk ven van lai a hih man kei dam nai keng ei ci in teci ka pang kei hi.\nHih Crusade sung pen ni thum sung khawng hi inka um hi. Sia te zong amau pai nop na mun tam lai lua a hih man in mun dang ah a pai kik uh hi. Siate ciah khit zawh kha khat bang a phak khit teh lo kuan in sun an ka nek lai tak ka khuk ka phawk kha dih dih a, ka et leh a bawk na om nawn lo mawk hi. Haleluijah. Kha khat sung bang pen ka khukbawk mangngilh kha zen mawk hi ing. Topa hoih na pen lam dang hi. Ka khua nung phawk kik ciang, tua crusade pan siapa hong thu nget sak na pan in a dam ka hih lam ka ki theihi. Ka biak Pasian in mi cina te tudong in dam sak lai in a khasiangtho hih leitung ah om lai in ei te tawh hong om khawm dencih thei ka hih man in nak pi in Topa minka phat hi.\nTopa Zeisu vantung a kah toh khit hang in khasiangtho tawh ei te ih omkhawm hi. Ih upna zah zah ki ngah a, ih deih te ngen leng ih ngah tak pi hi. Khasiangtho huhpa pen ei te tawh hong om khawm a hih man in Ih haksat na te hong thei in ih haksat hun ciang in hong huh pah pah hi.Ih ki tangsap na te hong thei a,hong pia hi. Pa leh tapa in vantung pan in hong mu in, hong encik in, hong kem den uh a, Khasiangtho a hih leh ei tawh hong om khawm hi.\nPrevious: Bebe ~ Hau Za Cin\nNext: Na pasal (na lawmpa) nalungkimsak nading nam 4 omhi


url: =ZAM Thupuak :: 31 Mar 19 (Lahwahkah naphiciang kidop huai thute) :: ZOMI DAILY\nposted on 30 March 2019 at 2:22 pm Lomkholna: Malaysia, News, Refugee, ZAM, Zomi\nLAHWAHKAH INTERVIEW NA LUT CIANG A THEIH HUAI LEH KIDAWP HUAI THU PAWL KHAT :: A diakdiak in tulaitak min kitaih te Lahwahkah interview a kisap laitak hi a, hih a nuai a thute pen kidawp huai leh theih huai mahmah hi.\n1. Kawlgam innkuan lai hong ngen den uh hi. Ahi zongin nang pen kawlgam na ciah theih loh na ahang khat in ID neilo, 2014 Census sungin na min zong kisim kha nawnlo cih dan in na gen khit sa hi napi kawlgam innkuan lai na lah ciangin na thugen a man loh lam nang leh nang a ki pulak na suak hi. Kua man hong pholak loin nang leh nang lungkim takin a kipho lak na hi hi.\n2. Kawlgam pan hausa te theihpih na lai cih te pawl zong ei lam pan I lah khiat loh ding a thupi ahihi. Kawlgam ah hausa I cih zong kumpi tawh kizom hi a, kumpi tawh kizom khat kiang pan tua bang lai ngah thei I hih leh ei adingin gam 3 na cih te kul loin kawlgam ah ki ciah kik thei cihna hong hi pah hi.\n3. Zum te muh ding kilawm lo laite peuh mah zum ah puak sese loh ding zong thupi hi. Tua na lai puak khat in nang a ding lampi hong khak tan thei hi. Gentehna: PP laibu lui, Kawlgam ID etc…\n4. Lai khat peuh na lah ding ciang ahi zongin thu khat peuh na gen ding ciang ahi zongin ngaihsun lopi in gen kei in. Na gen khempeuh hong kiciamteh sak a, a nung a mai hong kitukalh leh nang leh nang interview onglo dingin a ki pumpiak na hi pah hi.\n5. Gam 3 na tungsa te address na piak ciangin zong amau tangthu sunga om thu tawh enkak kik hamtang uh ahih manin tua tawh a kipelh lo dingin I gen theih ding zong hong thupi mahmah ding hi.\nKipelhna hong om to kik kik leh ei ading I maban pen hamsa semsem ding ahih manin ei mau vai ciat ah hoih tak kiging khol ciatni.\nGENEVA PAN THUKAN CIAN (FACT FINDING) TE HONG PAI\nUNHCR zumpi Geneva pan in Chin State Refugee te vai tawh kisai tulaitak dinmun te telcian tak in kan na a bawl dingin thu leh la a kancian pawl(Fact Finding Team) te March 26-28 sungin Malaysia ah hong pai uh a, mi pawl khat tung ah dot cianna hong nei uh hi. A diakdiak in kawlgam ah om lai in kawl galkap te in gawtbawlna/tatsiatna cih te tawh kisai in lim tak in dong pha uh hi. Hih Fact Finding Team te hong pai na thu bulpi pen December 31, 2019 ah Chin State pan Refugee khempeuh khawlsak ding vai tawh kisai in hih mite UNHCR te I panpihna a kisam takpi lai mah ahi hiam cih leh Malaysia gam sungah gambel mite dinmun a kancian nuam uh ahihi.\nTulaitak a diakdiakin RSC leh DHS interview te kinawh sap mahmah ta hi. Tua ahih manin interview na pai ciangin pelloin na theih ding thu pawl khat hong om hamtang hi. Tulai tak pen ei ading hun nunung hong hi ta ahih manin interview ah ki ginglopi a na paina pen nang leh nang a kibawlsia tawh a kibang na hih lam phawk gige in. Tua ahih manin hun hoihlo sungah I mailam kalsuan nadingte ei mau mahmah in a hoihpen ding in hanciam tek ni.\n2019 ZSM laibu te I hawm khiat zawh kha 4 bang hong cingta ahih manin March kha bei ah ih laibu khempeuh\nZum ah ih puak kikna dingin ih ki zasak hi. Hong ap kik khin zong tampi mah ki om a, hong ap man nailo zong zong ki om lai ahih manin in a manlang in nong ap kik nang uh zong hong zasak ung. Mapang khawm in ih sep khopna te hangin tuni ciang a kalsuan zo ih hihi.\nMalaysia leitang tungah Zomi a tul tampi I om hangin I gam I lei hi lo cih phawk hamtangin. I ngeina leh I khan khiat zia kibanglo ahih manin I kidop ding kisam mahmah hi. I mipih pawl khat pen Malaysia ah I zongei na hong zang kha uh ahih manin kisam lopi in thukhen zum kitung kha zel a, kisam hetlopi in sum tampipi kibei kha zel thei hi. Tua ahih manin mimal kim in I omna gam te I ngeina zia leh tong tawh kizui in gamtat khuasak dan kidawm in I om ciat theih nang dingin ki hanthawn pha pha hang. KIDAWM CIAT NI\nMalaysia om Zomipih a kua ma ciat I omna gam huih nun zia tawh kizui in kidawm ciatni cih hong zasak phapha ung. Kimat kihen hong tam mahmah in, a munmun ah oparasi hong lut pahpah ahih manin vaksuk vaktoh, hawhsuk hawhtohna ah kidawm ni. I om na veng kim veng pam ah zong kidawmsa in om ciat ni. Kiim leh pam a om mite in hong muh khialh loh dingin I om dan I khawl dan te kikem siam kawmsa in om ciat ni. Vai thupi mahmah lobuang zong vakvak kei zaw leng hoih zaw ding hi. Grab tawh na vak leh zong na tuan ding motor hawl te hoih tak telsiam lecin nang a ding hoih pen ding hi. A diadiak in mitam na munte ah tam vak kei leng ei ading hoih pen zaw ding hi. A zenzen in kimat kihen na khat natuak leh ZAM zum ah hong zasak pah in. Contact – Sia Tuangpu 016 254 4093 – ZAM hotline 016 293 9027\nWELCOME TO ZAM Kawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak hamtang nading un itna lianpi tawh kong zawn uh hi.\nZAM ZUM AH KILEI THEI ZAM zumpi ah I ngeina van tuamtuam ahi Zopuan Design tuamtuam, Zoniik Design tuamtuam, Puanten, Puandum, Zodial(Silk), Puanlaisan, Zokhi, Tanghciin, Khephiau, Zolukhu, Zothungkuah, Zodial cihte akipan naupang puan tuamtuam te deih zahzah kilei thei hi. Tua bek loin khui tuamtuam leh anuai a laibu te zong kilei thei hi.\nKISAM KIK TA February 2019 sung pan kipan in UN card tettantu (Renewal) te Option 1 leh 2 telsak nawnloin laidal a piak te pawl khat sam kik ta uh hi. A laidal tettantu hun a tun ma in samkik in Card tawh khek sak uh ahih manin I phone te hong kisap ciang I dawn pahpah theih ding zong kisam ding hi. Zum pan phone hong kisap ciangin khat vei I phawk manloh na in I vai tampi hong kaisak tuam thei ahih manin I phone tawi te hoih tak I kin bawl ding thupi mahmah hi.\nNA UN VAI NAKAN NUAM HIAM? Na UN vai lunghimawhin kannop dotnop khat peuh peuh nanei hiam? UN Department tuamtuam ah laigelhsak nopna neih leh ZAM Member te ading mangenloin ZAM zum pan lai kigelh sak theiden hi.\nZAM member I cihpen ZAM Card bawl ngei cihbek hi loin UN card a neih khit hangin a renew/hingsak den te pen member hiden cihna hi. Refugee na kicih sam hang UN Card naneih naikei leh UN ten kami hongci tuanlo hi.\nDAHPIHNA : Phaiza khuami Pa Thuam Do Thang leh Nu Don Ngaih Lian te tapa Anthony Vung Sian Piang in 28 March, 2019 ni-in Kalang Bayu Tinggi veng pan in sunglam damloh na tawh hong nusia hi. Zum vai teng a kivan khit ciangin a luang hawm pen 30 March 2019 ni 2:00PM in Church of Our Lady Lourdes biakinn ah RC ngeina tawh missa kibawl ding a, tua pan in Kalang Meru han ah kituh kik ding hi. Anthony Vung Sian Piang hong nusiatna hang in adah akap khem peuh Topa Khasiangtho in alam dangin hong heh nem tahen. ZAM/ZSM pan in zong dahpihna I pulak khia hi.\n1. Lian Khan Nang @ Pau Khen Mang (Tauleng) Kajang thong ah kiveh\n2. Lian Khan Khai (Tuithang) Sungai Buloh thong ah kiveh\n3. Thang Sian Muan (Tuithang) MYRC laidal tawh Sunway pan kiman in Mahkahmah pan kila khia thei.\nPrevious: 2008 Thukhunpi puahding vai muhna ~ Bob Tuangpi\nNext: Kalay University Silver Jubilee (1993 – 2018) ~ Awn Za Pau


url: =Thei napin a ki mangngilh pahpah thupawl khat. - Laibu Saal\nHome > Zomi Laisim nuamte > Thei napin a ki mangngilh pahpah thupawl khat.\nThei napin a ki mangngilh pahpah thupawl khat.\nMizawng khat zawng hi ci a na muh lel leh nang khialhna hi lo aa, na neu muh le nang ma khialh na ahi hi. Bang hang hiam cih leh neumuh na pen nang le nang ki pimuh na hi a, tua ki phatsak na in mi dang te hong enneu sak hi.\nNa Nu le na Pa hau kei na cih pen nang mawhna hi lo aa, nanghun ah na hauh kei le nang ma mawhna ahihi. Pawlkhat te in a Nu a Pa hau le a mau a hau ding sa uhhi, hauh na pen tuabang a baih ding na sak le nakhang ah hauh ding han ciam pah in.\nNungak hoih khat hoih hi ci a na muhna pen nang khialhna hi lo aa, na lungsim na kepzawh kei le nang ma mawh na ahi hi. Melhoih khat melhoih hi ci a muhna pen mawhna hilo hi.\nNatate thuman loh pen nang ma mawhna hilo a, a thuman dong uh na hilh kei le nang ma mawh na a hihi. Bang hang hiam cih le hilh kullo a thuthei pen a omlo phial ahi hi.\nZukham a kitawng te na mawhsak na pen nang khialhna hilo aa, ken kadawn hang in tua cih gitloh keng na cih le nang mawh na ahi hi. Zu dawndawn a kici mihoih mipil a tam lo ahih lam phawk in.\nPuan thak na silh zawh loh nang ma mawhna hi kei. Leizawh nasawm kei le nang ma mawhna ahi hi. Nu le Pa in an nelo liang in puan hong lei sa khol lo ding uh hi.\nSangkah zolo a pillna na sin zawh loh pen nang ma mawh na hilo a, Sangkah tawh a ki sailo pilna dang te na zonnop kei le nang mawhna ahi hi.\nNa zi meh bawl limkei, siamkeiteh na cih pen nang ma mawhna hilo aa, Na zi mehhuan dan na sinsak loh pen nang ma mawhna ahihi.\nMidang te mawhna na muhpen leitung ngeina hi a, maisakding na ngaihsut kei le nang mawhna ahi hi.\nKhatvei hong kikhem le hongkhemte mawhna hi a, hihvei hong kikhem leh nang ma mawhna ahi hi. Khatvei hong khemsa khat na kikhemsak lai leh nang a hai nahi hi. (Kawlte paunak)\nMipilte eng ing, mipil suaknuam ing nacih pen mawhna hilo a, mipil nasuah theih na ding na hanciam kei le nang ma mawhna ahi hi.\nNasep zawh loh pen mawhna hilo a, nasep zawh loh pi ding nasep pen mawhna ahi hi.\nNangtawh a kituaklo khedap nabulh hang in na khe anat leh na mawhna hilo aa, na bulh kik sawm veve leh nang ma mawhna ahi hi.\nLuahsuk mawh na naneih pen nang ma bawltawm mawh na hi lo aa, tua mawhna hong maisak ding JESU na gumpa le na honpa in na san kei le a mawh taktak a hi ta a, mawh na thaman sihna hell sung ah na tung pelmawh ding ahi hi.\nNa lawmte na hawmsawn in.\n~ Job Cinpi.\nJob Cinpi Thuluui/Articles Zomi Laisim nuamte\nItem Reviewed: Thei napin a ki mangngilh pahpah thupawl khat. Description: Rating: 5 Reviewed By: Cinpu Zomi


url: =Zomi Diaspora le Diaspora Zomi (Part 1) ~ Cope Suan Pau :: ZOMI DAILY\nposted on 27 June 2016 at 7:40 am Lomkholna: Article, CopeSuanPau\nTu hun kumzalom 21 kipat hun pen leitung Diaspora Mission hun in ki ngaihsun ahi hi. Tua hun tawh kituak in Zomite zongh ih diaspora ngeingai uh hi. Diaspora cih ciang in minam khat a tenna gam pan pai khia in mun dang gam dang ah ki thehthang ngeingai cihnopna hi ci le’ng ki khial kei leh kilawm hi. Exodus tawh ki bang ding a bat hang, kibang tatak thei lo ahi hi. Exodus pen minam khat gamdang mun khat ah pusuak khia in khualzin ngeingai cihna hi in, diaspora cih ciang in, gam pua lam mun tuamtuam ah ki zel ngeingai cihnopna ahi hi.\nZomi Diaspora tawh kisai research bawlna thu hong phuang khia masa pen Dr. Paupu [Rev. J.M. Ngul Khan Pau] hi le kilawm hi. A ma’ research bawlna thulu: “ Zomi in Diaspora for World Evangelism: 21st century Zomi Diaspora like 1st century Jewish Diaspora for World Evangelizing…” cih dan khat hi in ka nei a, thukanna research bulphuh thu in tu laitak Diaspora Zomi-te leitung gam tuamtuam ah lungdamna thu tangko ding in ih kiging hiam, cih thu hi le kilawm ahi hi. Siapa’ research bawlna paper laibu in sim thei ding ngaklahhuai ahi hi. A ma’ cihna ah Zomite leitung mun tuamtuam gam 35 ah ki thehthangna pen ei’ thu tawh ki tung mawkmawk hi lo a, hong puak Pa’ deihna ih theih ding thupi hi, cih thu ahi hi.\nDr. J.M. Paupu’ in 2009 kum in dotna questionnaire pawl khat hong bawl a, ih dawnkikna tung tawn in research bawl hi leh kilawm hi. Ke’n ka dawnkikna ah Zomite leitung mun tuamtuam ah tu laitak ih ki thehthangna a hang bulpi pen ih gilpi khapkhat a ding khualna tawh nuntak nuamzawna mun kizong ahi hi: Zomi people are just seeking a better life…cih thu ahi hi. Tua ahih le Zomite leitung gam 35 ah ih diaspora na pen leitung ah lungdamna thu tangko ding in Pasian in hong puak hi ih ci thei mah ding hiam? Tua bang ih cih theih leh lungdamna thu tangko ding in Zomi mimal le community kipawlnate in tu ni in ih kiging khin ta hiam?\nDiaspora cih ciang in Jews mite tawh kisai pha deuh in ki ngaihsun hi. Egypt pan in Jewish Exodus tungtawn in Canaan gamah Judaism hong piankhiat mah bang in, Canaan pan Jewish Diaspora mah tawh leitungbup ah Christianity hong khangkhia ahi hi. Leitung Christianity pianzia ih et kik ciang in Christian mission paizia movement bulpi origin pen Diaspora ii huzap atmosphere tungah kinga cih thu kimu thei ahi hi.\nA tatak in ci le’ng, Zomite zongh tu hun ciang in diaspora pan pan ih hi kei hi: nidang pek in mimbang pianna Zogam nusia in Kawlgam, Vaigam ah diaspora khin zo ih hi hi. A tatak in Zomi Diaspora pen ih tenna khamtung Zogam pan colonial hun lai Chin Hills battalion sungah galkap tumna pan kipan khin ci le’ng ki khiallo ding ahi hi. A masa pen in Mikangte khutnuai ah ih om khit 1890s pan kipan galkap ih lut a, Mikang galkap Chin Rifles min tawh ih om hi. Chin Hills Battalions ci in gal hang in ih min thang vangvang mah mah hi. Tua Chin Hills battalions sungah Christianity pen Diaspora Zomite’ identity khat na hi khin zo hi. Christian suak nai lo te zongh galkap sung ah hong convert tam mah mah ahi hi. Tua hi a, galkap lutna Zomi Diaspora in Zomite Christianity sungah mimal khangto sak khin cih ding ahi hi.\nGalkap Chin Hills battalions sungah Zomite biakna kikhat lo [Tapidaw, Lawki, Laipian, Beltungmut] himah ta leh, a nung ciang in Christian hi lo te’n zongh a lawmte biakna hong zui uh a Christian hong suak uh hi. Tua bang in Chin Hills Battalions ii identity pen Christianity na hi khin cih theih ahi hi. Battalion sungah siampi chaplain nei zo nailo bek uh a, [ngen le hoh nei thei mah ding uh hi ven] khat le khat ki makaih in biakna bawl uh a, khanlawhna bang om ngei khin ahi hi. Gentehna: Shwebo bangah khanlawhna nasiatak piang ngei a, Topa’ Jesu hong paita ding cih thu om ahihman in nasem nawnlo mawk uh a, duty lut nuam nawnlo mawk uh ahihman un, court-martial tawh hong ciah bang zongh om ahi hi.\nBritish colonial hun masiah a Kawlgam, Vaigam ah Zomite ih teen kawikawina bel ahih le diaspora in ki ngaihsun thei kei le kilawm hi. Bang hang hiam cih leh, ih pu ih pa te in lono na le tuidam luanna ah khua na sat in na teeng kawikawi cih ding ahi lel zaw a, nidang Zomi gam makaite pilvang hi le hang, Zogam a tangzai mah mah thei ding ahi hi. Colonial hun British uk sung pan kipan colonial hun khit Kawlgam le Vaigam suahtakna ngah hun sungte ah Zomi tangval cidam khempeuh phial galkap tum pen fashion pi khat ahi hi. Zomi pasalno khempeuh phial pen a tangval hun ciang galkap tum ding in kingaihsun a, nuntakna nasep professional hoih pen in ki tuat ngiat ahi hi.\nKawlgam suahtak ngah khit post-colonial hun ciang in zongh khamtung Zogam khua le tui ciat pan Kawlgam ah Kawlgalkap ih lut a, Kawlkam pau in tu ni dong Kawlgalkap gilo ‘Myanmar military juntas’ a kici te lak ah a thu le a min in U.N. le leitung gam tuamtuamte’ muhna ah migilo sazian sung ah kihel ih hi hi. Tua hun lai Kawlgam Diaspora Zomi galkap innkuan peuhmah in Zokam pau thei nawnlo in Kawlkam bekbek siam zalzal uh hi. Tua zong hunkhatlai Kawlgam galkap Diaspora Zomite’ identity khat cih theih phial ding ahi hi. Bang hang in Zokam pau thei nawnlo hiam, cih leh mi lak ah zumhuaisa ahi hi: Kawlmi le Kawlkam bekmah thupisa in pimuh lua ahi hi. A ma’ minam, kampau, le ngeina neumuh khin ahi hi. Tuni leitung gam tuamtuam ah Diaspora Zomite in na tate uh tawh Zokam n’ong pau siam ciat lai mah uh hiam? Mi lak ah zumhuai peuh na sa uh hiam?\nKawlgam suahtakna ngah khit ciang in Mikang galkap Zomite Kawlgam galkap ih suak hi. Kawlgam a ding si le nai keh bek hi lo in, luang aitah in gal ih do a, tampi mah gal sung ah ih si khin hi. A hizong in galdona sungah Zomi galkapte ci in hong kiciamteh lo a, Kawl galkapte in hong ki ciamteh zaw ahi hi. Tual thah hun ciang bek in Zomi galkap Chin Battalion min puasak zel uh a, Kawlmibup in Zomi hong muhdahna ding ih Kawl kumpi in ngian nei lai ahi hi. Bang hang hiam cih leh, Burmo-centric Kawlkumpi ii Burmanization policy sung ah Diaspora Zomi galkapte Burma Rifles suak khin a, Defense Services min tawh tuni dong Kawlgam galkap in ih om ahi hi. Tua hi a, tu ni leitung leh UN in Diaspora Zomi galkap khempeuh pen Kawlmi bek thupisak ethnocratic kumpi Kawlgam galkap migilo juntas sazian sung ah hong mu ahi hi.\n[Zom lai ding…]\nPrevious: Harvard University Tuanglam ~ Francis Lamthang\nNext: Stateless Person: Gamneilo Mi


url: =Zipi unla tanu tapa nei un :: ZOMI DAILY\nZipi unla tanu tapa nei un\nposted on 18 April 2016 at 6:40 pm Lomkholna: News, Zomi\nLaisiangtho sungah Zipi un la tanu tapa nei un. Na tapate uh a ding mo la un la, na tanute uh mo kha un Jere. 29:5-6.\nPasian in pasal te in zi nei ding, numeite in pasal neih ding ong hanthawn hi. Tuhunteh leitung ah mikhangto sem sem i ci diam, mipai khial sem sem i ci diam? Nu lehnu kiteeng pa lehpa kiteeng cih bang kitam mah mah ta hi. Ahizong hite pen Pasian ong sawlna bang hilo ahi hi. Pawlkhat te leuleu zineih pasalneih di cih khawng ama ii vaai tuam tuam hangleh sumleh paai zonna hang tawh hun piazolo uha, akum uhzong ong tamto semsem, tuhun teh nidang a, aki ngaih pih tenlah na dawp nawnkhol lo uha, pasal ten nungakte ngak intuul, nungak ten lah pasalte ngak intuul lawhta uh.\nHizong Pasian ong sawlna bang hilo ahi hi. Pasian in no te pung un la, na suan na khak uh leitungah dim hen, cihi.\nTuni-in ah zi nei, pasal nei nailo te zong iki hanthawn nuam pha pha hi. Zi nei ding, pasal nei ding, innkuan nuamsa suak ding cih pen Pasian deihna leh innkuan bucing hipan ahi hi.\nTuhun teh bel ki khangto semsem ta in, hihbang zong thei nawn khol keng. Nidang kei, theih khak ciang Zomi ten zi ding api uh teh (mo hel) a pasal ii lawmte leh naaihuai pawl khat a numei te inn ah zutawh va kuan uh hi. A numei ii lamten a thudot ding ci a, apa ii sanggam te sam sak uh hi, vaai teng ki ho kawm kawm akuanlam ten a zu puak uh anu mei lam te pia (dawn) sak gawp mawk uh ahih man in thuleh la teng zong min nailo, tukawm kal leh nungak nu pen tangval pa ii lawm ten thataanghat thutawh tangvalpa kiang na tun khinta uh hi. Innteek lam te zukham tawh khua ong vak di hita a, nungak nu leh taangval pa lah nuleh pa te phalna kam zong om nailo kawm kal leh lumkhawm in zingsang ak masa ong khuang tahi.\nHihbang nuanua teng tawh nupa te in suanleh khak ong neito ta uh a, innkuan sungah kitawt kisel na om lua tham tham ahih man in, ki maisak di pen haksa kisa mawk uh hi. Ahangpen bel nupa te kipi dan mahmah a, kipan a thu uh na khum khol lo mawk uh hi. Abeisa hun ah mohel pen thupi mahmah napi’n Zomi ten ol ngaihsut ka sa mahmah hi. Kipi zawh ninih nithum khit khawng teh nuleh pan awilo, nungak nu lungkia cih bang pen A THU mopi dan ih ol ngaihsutluat na hang ahi hi.\nMo ih hel teh leeileh hel thuah in biak inn ah Pastor ten Pasian maileh mipi te mai ah apna leh kiciamna te ineih zawh kei leh zong mo nuleh mopa’n aki-itna leh ki ngaihna uh nu lehpa te mai ah gen ding, nu lehpa ten zong awina leh phalna kam mal gen in thungetna tawh tanute mokha in, tapa ta ding mopi leng athu khum in amasuan uh ah mazang in adau uh paizaw kha ding hi.\nZileh pasal neih ding pen Pasian ong sawlna leh thu manna hi a, zi-ih pii teh thataang hatthu peuh tawh piilo in, ki-it ki ngaih na man mah tawh zipi leng haksatna, kitawt kisel hun ah itna man in thuakzawhna leh maisak zawhna nei bek hi. Zomi ten mo hel ( zipi ) dan ol ngihsut nawn kei ni.\nPrevious: Thaikapna (Lotto) leh Tapidaw te ~ John T Hum\nNext: Ecuado gamsung zinlinna hangin asi mi 272 phakhin


url: =Zogam sungah Zomi te Khantoh nading ~ Salai Issac Khen :: ZOMI DAILY\nposted on 24 September 2018 at 6:18 pm Lomkholna: News, Siamsin\nZogam sungah Zomi te Khantoh nading (Hihlai simlo in paisan kei in)\n1. Zogam sungah a teng Zomi te i khantoh nadingin Kumpi Budget tawh vai kihawmzo lo hi. Mikhat in i khantoh nading sum 100 a kisam i hihleh Kumpi Budget in 40 bek hong pia zo hi. Tua nangawn zong a 40 bup in ih gamsung leh i minam sungah kizangtaktak lo hi. Tua ahihmanin Zogam khantoh nadingin mimal in i hanciam ding kisam hi. A beisa kumte ah Zogam sungah gamdang investment 0% a hihi.\n2. Zogam sungpan a piang gamdangdong ah a kizuakthei pawlkhat om hi. Tuate pen 1. Coffee, 2. Thawhbat leh 3. Zopuan (siamngat puan) hi 3 teng a hihi. Gamdang leidangah tampi kideih a hihmanin Zogam sungah Zomi te in hih nasepte hahkat sep mahmah ding hihang.\nMailam ah gam hong hoihleh hih nate a neite ki hau masa pen ding hi. Sum i neihleh hih nasepte sep nadingin invest ding hihang.\n3. Zogam sungah Zomite i khantoh nadingin Sumleitawi nasep tawh kisai i ki sam mahmah lai hi. Sum haute in a hizong, kipawlna tuamtuam te in a hizongin sumleitawi piakzawh ding hanciam lai ding hi hang.\nZogam a khantoh nadingin mimal khantohna kisam hi i cihmah bangin Mimal khantoh nadingin Sumleitawi tawh kisai, kiciantak, suakta tak leh thuman tak in asem Mihau te leh Kipawlna i nak kisap mahmah lai hi.\nTu hunpen mite zong kithuman, nasep kihanciam nuamtek ta lel a hihmanin i khantoh baih penpen theih nading hih Sumleitawi nasep kipan ding hanciam sawm tek ding hihang.\n4. Mimal leh innkim in nasep i neih ding kisam hi. Mun dang leidangah nasepna in donghu hiaa hoih mah hi. Ahizongin mikim in ei ma innsung, ei ma lo sung ah nasep nei ding hihang. Ei ma sumlut ding bawl thei ding hihang.\nCihnopna ah mikiangah ‘khasum sangin nasepna’ lo zaw ding hihang. Tua pen khantohna kipatna hiaa kumsawt hong lenkip hi. Inn sung nasep dingpen gentehna: Siamngatna, Singno ciinna cihte pawl hahkat sep mahmah ding hihang.\n5. Zomi te i khantoh theihna dingin tan 10 ong tampipi kumsim i om ding kisam hi. Tampi om cihciang percent tampi i ong ding kisam hi. Hihpen Zogam sungaa Zomi te i khantoh nadingin paisan theihloh hanciam ding khat a hihi.\nTan 10 ong keileng kumpi sung, company sung leh nasepna khat peuhpeuh ah kita zo nawnlo pah hi. Tua a hihman lai hilh sia/ma te, inn pan nu leh pa te, u leh nau te, pawlpi pan sia te a kipan mikhempeuh in lai ong nading hanciam pih ding hihang. A sangkah te mahmah in zong neihna taktak mahtawh lai sin in, thei in, ong sawm ding hi hang.\nTua hileh Zogam sungah Zomi te nuntakna i tawisang zo pan ding hi.\nSalai Issac Khen’ gelh Zomi te Khantohna ding tawhkisai Laibu no pan. Na share sawn in maw. Siamsin Library\nPrevious: Na nuntakpih ding kammal 20\nNext: A beisa hunte tawh kilemna bawl in ~ Dong Mung


url: =Langnih ahiam namsau ~ Tdkhen :: ZOMI DAILY\nLangnih ahiam namsau ~ Tdkhen\nposted on 21 October 2017 at 12:47 am Lomkholna: Biakna, News, Tdkhen\nLangnih a hiam namsau bang hiam? Langnih a hiam namsau in sia-le-pha theihna ahi hi.\n1. Namsau i-cih in nasepna gam sunga kizang ahi hi.\n2. Mihingte’ namsau in langkhat bek hiam-a, Pasian’ namsau in langnih a hiam hi.\n3. Pasian in mi khempeuh a leenggah huan-a nasem dingin hong kuan sak hi. Pasian pen i-pa hi-a, leenggah huan zong i-pa a’ hi-a, i-pa a’ khempeuh ei a’ zong ahi hi. Tua ahihmanin eima’ nasem mah i-hipah pah hi. Tua in banghiam cihleh i-nisim nekzonna, i-nisim nuntaknate ahi hi.\n4. Leenggah huan pen ei a’dingin koilai hi ding hiam? Ih mun, i-gam, eima’ tattheihna huam sung pen eima’ tanh, eima’ leenggah huan ahi hi.\n5. Tua ahihleh na vanzat, langnih a hiam namsau, sia-le-pha theihna na koici zat hiam? Zatdan namthum i-gen ding hi.\nKHAT: Mite tawh kikal:\n(1) Pasian in sia-le-pha theihna hong pia hi.\n(2) A pha ding i-theih mah bangin, a sia ding zong i-thei hi.\n(3) A meetthei ding i-theih mah bangin, a kisumh thei ding zong i-thei hi.\n(4) Mite thupha i-puaktheih mah bangin, thusia zong i-puak thei hi.\n(5) Thuhoih i-gen theih mah bangin, thusia zong i-gen thei hi.\n(6) Mite thupha i-piaktheih mah bangin, a ki hamsiat thei ahi hi.\n(7) Ih kicin lohna a om’ theih mah bangin, i-val’luatna zong a om thei hi.\n(8) Sat giapgiap a kul a om mah bangin, zol khiankhian a kul zong a om hi.\n(9) Namsau zanga i-dianna pen nasep thupi ahih mah bangin, zang lo-a i-dinna zong nasep thupi ahihna om thei hi.\n(10) Ih mailam honga i-kivaan-na lamah, i-zawhsa i-nunglama-te kiliamliam sak thei hi.\nNIH: Eima’ tungtang:\n(1) Ih duhduh a khum i-kisap mah bangin, i-duh lohloh a kha zong i-kisam hi.\n(2) Phatna in tha hong hat sakin, gensiatna in lam hong hon sak hi.\n(3) Lungdamna in thaza hi-a, lungkhamna in lungno thahna hi.\n(4) Gil kial lualeh pumpi in a thuaklawh mang bangin, vah lua-lezong a thuak veve hi.\n(5) Na sem lo-a thadahna in nekding a om loh mah bangin, sem lua-a ki thalelhna in zong i-neihsa ki ne zo lo zel hi.\n(6) Ih mailam-ate i-phak theih mah bangin, i-nunglam-ate in zong hong pha thei ahi hi.\n(7) Ih mailam-te’ hoih lohna i-muhtheih mah bangin, i-nunglam-ate in zong i-hoih lohna hong mu thei ahi hi.\n(8) Hangsan ding a kisap mah bangin, meidawi ding zong a kisapna a om thei ahi hi.\n(9) A hoihlam-a zongsatna inkhantohna ahih mah bangin, a sialam-a zongsatna in zong kiamsukna ahi hi.\n(10) Minphatna, minsannate ei’ hanga piang ahih mah bangin, minsiatna, vangsel-nate zong ei’ hang’ mahin a piang thei ahi hi.\nTHUM: Pasian tawh kikal:\n(1) Langnih a hiam namsau hong zang sak pen, Pasian hi-a, i-zat siam loh ding a patau den hi.\n(2) Pasian’ deih dan-a i-zatleh ei-a kipanin mi tampi in phat tuampih dinga, ei’ deih dan-a i-zatleh, mitampite-a kipanin, ei mahmah in zong i-siat pih ding hi.\n(3) Langnih a hiam namsau i-siat nading a paai pen i-kam sung hi-a, a tem pen i-leii ahi hi. Hong zangsak pen ngaihsutna hi-a, zatdan ding honghilh pen sia-le-pha ahi hi. Ih zatna tungtangah thu hong khen ding pen Pasian ahi hi.\n(4) Tua namsau i-zatna lamah ei-le-ei zong kisu khial thei-in, i-lawmte zong i-liam sak thei kha mah hi. Ahizongin sawmlo pi-a kisukkhialhna pen, gu neilo-in, a Ni mahin a dam pahpah thei lel hi.\n(5)) Nasep hun a bei ciangin lo pan i-ciah ta dinga, i-sepna gah a tawm atam-in i-mu ta ding hi.\n(6) Ih bem, i-pang a dim phitphet dingin i-ngaihsut laitakin, a kim zong na pha lo thei thu ahi hi. Ih lawmte ii’ dip zawhlohnate nangawn ei’hang vive na hi thei mawk hi.(Mi hazatna, mi thanemsakna, upna neute puksakna, i-tunga hong kingate khiatkheh khakna, ei’hanga dingding pawlkhat taisanna).\n(7) Tua ni ciangin i-namsau zatdan ding i-phawk pha san dinga, i-ki-en duamduam kha ding hi.\n(8) Ih nasepna khempeuh hong kilang dinga, tampi sem khinin, pahtaknate zong ngahngah khin napi, i-theihloh kala i-sikkheh, i-vuknelh, i-mangngilh, i-donloh pawlkhatte in i-gim i-tawlna thaman honkhat na luankhiatpih kha ding hi. Pawlkhatte bang pen, “A pianin piang dah vetleh” cih khawng a om kha lai ding hi.\n(9) Siate, makaite bek in hih vanzat a keng hi lo hi. Thukhunthak tate khempeuh hong ki-guan’ kim hi. Ih zat keileh nakpi thudotna i-thuak lai ding hi. Talent meetbawlna thu, Mate 25:14-30 sung i-phawk ding hi. Siate, makaite pen a zatdan ding hong hilhte leh tha hong pia dingte hibek hi.\n(10) Na khat peuh in dan leh zia nei teka, a bawl Company-te in a zatdan ding kigelhna laibu no(Manuel book) tawh a thuah hi. Tua mah bangin langnih a hiam namsau bawlna Company panin zong ‘Manuel book’ mah tawh hong kithuah hi. A tomin gen leng, “Namsau a mawl’leh thungetna tawh taat ding; zatdan ding buaileh Lai Siangtho sim ding” cih thu ahi hi. Tdkhen\nPrevious: Tedim – Kawlpi kikal Accident, Tuisau khuami 1 si & Zogam News\nNext: Biakna, Ngeina leh Lungsim puakzia\nBaptist World Alliance welcomes ZBCM (Zomi Baptist Convention of Myanmar)\nKhensatna na neihma zuihding akisam thu (4) ~ Job Cinpi\nTedim ah Motorcycle Licence kibawlthei tading\nNangbek kisa khaken (1) ~ Dong Mung\nZomi it ten bang ngaih sun ding ih hiam?


url: =LESSON 12 Dec. 14 – 20 A Hoih Lo Khentatnate Tungah ~ MUC\nLESSON 12 Dec. 14 – 20 A Hoih Lo Khentatnate Tungah\nAdmin 10:31:00 AM 4Q2019, Articles, Sabbath School Lesson\nLESSON 12 Dec. 14 – 20\nA Hoih Lo Khentatnate Tungah\nTu Kaal Sung Sim Ding: Neh. 13: 23 – 25; Thkna. 7:3, 4; 2Kor. 6: 14; Ezra 9, 10;1Kor. 7: 10 – 17\nKAMNGAH: “Ka biak Pasian aw, ka mawhnate un ka lu dawn dong uh hong vuknelhin vantung dong banto ahih manin nangma lam kong et ding maizumin ka mai a san hi, ka Pasian aw. Ezra 9: 6.\nEzra leh Nehemiah in namdangte tawh kipii kiteenna a awlmawh lo Israelte lakah makai nasemte hi. Ezra leh Nehemiah in tua bang mite nunzia a hoih lohna pulaakin Pasian tawh kizopna hoih nei dingin mipite makaih hi. Thu-um lo mite a kipan milim biakna in Israel mite huzaap khin a, Israel in sungah siatna tawh kidim hi. Canaan mite biakna in Israelte lakah kizel mangin gam sung khempeuh, mual tung khempeuh in Baal leh Asherah biakna tau dim hi. Tua banah milim bia zi, pasal a nei Israel innkuante in kisia tektek uh hi. Balaam in Moab mite tungah a numeite uh Israel mite zi dingin pia un, ci-in sawl a, tua hileh Israelte in a nungta Pasian biakna panin kihei ding uh hi. Balaam sawl bangin piang takpi hi. Zi le pasal kikaal hi bek lo-in a tate uh huzaap hi.\nEzra leh Nehemiah in tua bangin Israel mite in namdang tawh kiteenna bang gen hiam? Mite ut bangin koih uh hiam? Ahih keileh tua bangte langpan uh hiam? Tu kaal sungin tua thute i kikum ding hi.\nMite tungah Nehemiah Nasep\nNeh. 13: 23 – 25 sim in. Bang thupiang hiam? Koi bangin Nehemiah in tua mite nunzia puahpha hiam?\nA tate un Babylon saltanna-ah kizang Aramaic or Hebrew pau thei lo uh hi; Lai Siangtho hilhna thei lo uh hi. Hih in buai-na lianpi hi. Bang hang hiam cihleh Pasian pulaak thuman thutak beimang lo ding a, thu khial in zo lo ding hi. Mipi in Thukham (Torah) a theihtel nadingun siampite leh laitheite in Aramaic pau-in thuhilh uh hi. Ammon, Ashdod leh Moab minamte zi-in a tenpihte sung panin a khangkhia naupangte in a pa-te uh pau thei lo uh hi. Kampau in i ngaihsutna, i lungsim puak huzaap mahmah hi. Bang hang hiam cihleh kampau in nunzia pulaak hi. Kamsangte zat laimal, Lai Siangtho kammalte mangthang hileh a kipulaak thuman thutak a manphatna zong mangthang ding hi. Tua hi-in Nehemiah in Pasian Kammal tawh kizopna nei lo innkuante adingin a nungta Pasian, Hebrew mite Topa tawh kizopna nei lo-in a manthan ding uh lunghimawh hi. Lai Siangtho thuthuk kante in a genna uah Nehemiah kampau in mipite maizumna suakin, tua in amaute tungah gimna thukhenna khat hi, ci-in pulaak uh hi. Nehemiah in mihonpi taihilh banah hamsiat gawp a, ama kampaute in muhdahna tawh kampau hi lo-in Topa tawh Thuciamna palsatna hangin hamsiatnate a pulaak hi zaw hi.\nThuhilhkikna Bu sungah thuciam a palsat mite thuak ding hamsatnate kigelh hi. Nehemiah in tua hamsatnate mah pulaak kik hi a, a thu palsatnate uh hangin gimnate gen kikkik hi zaw hi. Amaute deihtel khialhna, khentat khialhna hangin siatna thuak uh hi. “Nehemiah in hehin thuhilh ziau leh hi thei napi, ahi zongin amaute satin a sam uh bawhsak gawpna a hang in (Neh. 13: 25), siatna hangin mite muhna-ah gimpiakna dingin tua bangin gamta hi. Hih bang gamtatnate in siatna piangsak mite a makaih khial makai tawmno khat tung bekah kizang hi. Tua bangin a thuakte in mipi mai-ah maizumna thuak uh hi. Mi khat in ama deihtelna, khentatna bangin thuak hi, ci-in mite in a theih dingun Nehemiah in hilh hi.\nPawl sungah mi khat in khialhna khat a neihteh koi bangin va hopih, paupih ding i hiam?\nNeh. 13: 26, 27 sim in. Lai Siangtho sung a thute in thuman lampi pan lampialna in bangzahin lauhuai ahihna hong hilh hiam?\nSolomon in ama deihtelna in siatna lianpi suak hi. Israel kumpi tungah Pasian thupiakte a palsat manin Solomon in tua bangin siatna tawh kidim hi. “A lungsim heikhia kha ding ahih manin zi la thuah lo ding a, ama a’dingin ngun le kham zong nakpitakin behlap lo ding hi” (Thkna. 17: 17). Solomon nunzia in ettehhuai lo hi. Zi khat sangin tam zaw nei hi bek lo-in, Nehemiah thuhilhna bangin, Solomon in a nungta Pasian bia lo zi tampi nei hi.\nBang hangin Nehemiah in milim bia-te tawh kiteenna in siatna sung hong lutpih hi, ci-in hilh hi ding hiam? Pian. 24: 3, 4; 28: 1,2; Thkna. 7: 3,4; 2Kor. 6: 14.\nNamdangte tawh kipi kiteenna in minam deidanna kihuatna hang hi lo-in milim biakna tawh kisai thu hi zaw hi. Lai Siangtho sungah Israelte in namdang tawh kiteeng mi om uh hi. Namdang tawh kiteeng lo ding, upna kibang lo mite tawh kiteeng lo dingin thupiak om hi mah taleh Moses in Midian mi Zipporah zi-in la hi; Boaz in Moab minam Ruth teenpih hi. Nehemiah leh Ezra hun a mite in Pasian um mite teenpih lo uh hi. Richard M Davidson, in Flame of Yahweh (Peabody: Hendrickson Publishers, 2007), 17. “Eden a kipan zi le pasal in upna sungah pumkhat hi-in, khat le khat kihuh diamdiam ding leh a manpha thute tawh nungta khawm dingin Pasian in geel hi.” Namdang (pagan) zi-in a neite in amau biakna nusia lo uh hi. Tua hangin Nehemiah in mite deihtelna, Pasian tungah a cihtak lohna uh hangin a hehna pulaak hi.\nLai Siangtho in Pasian hong deihsak Ama sungah a kip nuntakna leh a lian mahmah nuamna tawh nunzia ding lampite hong hilh hi. Tua mah bangin upna kibang, hakkol kibang zi le pasal in nunzia hoih tawh nungta-in Topa tungah ki-ap thei dingin thu hong pia hi.\nNehemiah makaihna panin bang thuguipite in siatna panin upna leh innkuan hong dal ding hiam?\nEzra 9 sim in. Bangci bangin Ezra in Israelte in namdang tawh kiteenna pulaak hiam? Ezra 9:1, 2.\nEzra 9: 1,2 sungah amaute in “Siangtho-in tuam om lo uh hi” ci-in kigelh hi. Siangtho in tuam om cih kammal in Siam. 10:10; 11: 47; Pai. 26:33; Pian. 1:4, 6, 7,14, 18 ah zong kimu hi. Hih kammalte in thu-um lo mite tawh kipi kiteenna tawh kisai bang pulaak hiam?\nIsrael makaite in Ezra kiangah va pai uh a namdangte tawh kipi kiteenna thu mah va pulaak uh hi. Amaute pulaak gam, minamte in Thukham (Torah) in a deihloh minamte kihel hi. Gam uk makaite in siampite, Levi-te in tua thupiakte palsat ahihna uh va gen uh hi.\nBabylon gamah saltanna a piangsak thute a etkikna uah Ezra in Israel mite thuman lohna ahi namdangte tawh kipi kiteenna panin gam sung in milim biakna tawh kidim ahihna thu mukhia hi. Ezra in Israelte in Pasian thupiak bangin nungta uh hileh, a kim a paam uh a namdangte pan a tuamin om uh hi leh, a thuak uh gimnate tawh kipelh ding uh ahihna mu hi. Makaite in a beisa-a thute phawk lo-in tu-in thupiakte a palsatna uh hangin Ezra in a hehna lian semsem hi. Amaute in a gam sung a Pasian hoihnate phawk lo-in lungdamna nei lo ahih manin Ezra hehna khang semsem hi.” Ellen G. White, Prophets and Kings, 620.\n“Tuam om” cih kammal in a kibang lo na khat peuh khenna-in zong a kizang kammal hi. A tuamdiak hihna pulaak hi. Pasian thuman thutak in a man lo biakna panin khentel siamna hong guan hi. Upna kibang lo numei, pasal nei lo ding thupiak in nupa bek tham lo-in tate tungah huzaap lianpi nei hi. Nuntak khuasakna, zia le tong huzaap lianpi nei hi, cih mu thei uh hi.\nA beisa-a khialhna khat om hi taleh innkuan sung, zi le pasal kikaalah bangci bangin upna kip ding hiam?\nEzra In Semkhia\nEzra 10 sim in. Bangci bangin Ezra leh makaite in namdang tawh kipi kiteenna pan buai-nate siangsak hiam? ___________________________________________________ ___________________________________________________\nIsrael mi honpi in namdang zi khempeuh ciahsak dingin khentat uh hi. A lamdang mahmah in Ezra 10: 15 sunga min li simloh, a dang zi nei khin pasalte zong thukim uh hi. Jewte in –namdang a zi-te uh ciahkiksak dingin kamciam uh hi. Tua bangin a sep nadingun kha 3 sung sawt hi. Kha 3 a cin ciangin Jewte in namdang zi-te ciahkiksak uh hi (Ezra 10: 18 – 43). Nupa kimkhat in ta nei khin uh hi. Tua bangin tate in nu tawh kikhen ding, cih pen thuman mah hi ding hiam, a hoih hi ding cih ngaihsutna om hi. Ahi zongin i phawk ding thu in Pasian in Jewte tawh a thak kipuahphatna khat bawl kipan hi. Tua in a lamdang kibawlphatna, sit nei lo-in Pasian nung zuihna hi.\nEzra 10:11, 19 ah kizang “no le no tuam om un” (badal) “hemkhia” (yatza) cih kammalte in Lai Siangtho sungah nupa kikhen (divorce) a pulaak kammalin khat beek kizang lo hi. Ezra in a kizang ngeisa nupa kikhen a pulaak kammalte a thei lo hi lo-in, zat loh ding khentat zaw hi. Ezra in Torah (thukham) palsatin kiteennate nupa kiteenna-in simsak lo hi. Amau kiteenna kidokkhia kik hi; bang hang hiam cihleh amaute kiteenna in thukham tawh kituak lo hi. Thupiak tawh kituak lo kiteenna khempeuh a suphiat uh hi zaw hi. Ahi zongin ta nei khin nupa-te tungah bangci thukhen uh hi, cih thu a kipan kim le paam tungah huzaapte a kipulaakna om lo hi. Tua hunlai- a mite ngei-na khat in pasal masate in a zi masa leh a tate kemcing uh hi. Zi in ama nu le pa kiang va zuan kik hi.\nTawl khat khit ciangin Jew kimkhat in thu-um lo mite teenpih uh hi; a kiciahsak kik numei-te teenpih hi kha thei hi. Tua bang buai-nate siansak nadingin mihing pianpih leh Pasian tungah kipiakna tungah kinga hi. Upna kip nei-a kingaihsun eite in, hun khat lai bang lo-in Topa tawh kizopna tawm bang kiam zaw deuh hi, ci-in i kitheih ciangin a taktakin Topa tawh kizop kisam mahmah lai ihihlam kiphawk ding kisam hi. Mihing in na khempeuhah Pasian masak zawk ding i buaipih tawntung hi.\nTopa tungah na ki-apna a tawm hun a om ngei hiam? Tua bang ciangin bang thutak na mu hiam?\nEzra leh Nehemiah thuhilhna panin kiteenna tawh kisai thu-te Pasian in kiteenna pen thupi takin ngaihsun hi, cih kitel mahmah hi. Eite in zong thupi takin i koih ding kisam hi. Zi nei ding tangval hi taleh, pasal nei ding nungak khat hi taleh thungetna tawh mapan ding kisam hi. Khentatna-ah Pasian kihelsak in. Pasian thupiak tungah cihtak ding kisam hi. Tua thute in siatna leh gentheihna tuamtuam pan hong kem ding hi.\nBangci bangin Paul in Khristian khat in Khristian hi lo khat tawh kiteenna gen hiam? 1Kor. 14: 7: 10-17 limtak ngaihsun in. Koi bangin kiteenna-ah hakkol kibang lo puakkhopna kantan zo ding i hiam?\nLai Siangtho in upna kibang lo mite tawh kiteenna tawh kisai a kitel sinsen hilhcianna om lo ahih manin Lai Siangtho tawh kituak lo kalsuanna in pilna hi lo hi. Upna kibang lo kiteenna in Lai Siangtho tawh kituak lo hi, ci-in Ezra siksanin, tua bang nupa khinte kikhensak ding pen a hoih khentatna hi lo hi. Ezra leh Nehemiah khentatna in Pasian deihna bangin amau hun a kizang ding hi; bang hang hiam cihleh Israelte mailam leh biakpiakna in kisia ding dinmun tung khin, a nungta Pasian bia minam ahihna uh mangthang ding hi ta hi. ahih manin tua bangin khentatna bawl uh hi (Ezra 10: 11).\nEzra leh Nehemiahte madeuh Jewte in Elephantine, Egypt gam a omlai-un, a makaite un namdangte tawh kiteen ding phal uh a, a sawt lo-in Yahweh biakna leh pagan biakna Anat pasian biakna gawmkhawm uh hi. Tua banah Messiah Honpa hong suah ding genkholhna in lauhuai dinmun tung hi. Ezra leh Nehemiahte khentatna siksanin upna kibang lo nupa khinte kikhensak ding hi lo hi. Pasian in upna hakkol puak kibat ding thupi a sakna mitsuan ding kisam hi. Tua bangin upna kibang lo nupa a kikhen uh ciangin Satan in lungdam mahmah hi. Bang hang hiam cihleh zi ahih kei leh pasal in upna hatin, tua sangin a nihun Pasian upna sungah pumkhat suakin nasem khawm le-uh na lianpi sem zo ding uh hi, cih mu ahih manin nupa kikhen ding hanciam hi.\nLai Siangtho in upna hakkol kibang lo puakhawm lo ding hi, ci-in hong hilh hi (2Kor. 6:14), amau khentatna bangin hakkol kibang lo a pua khawm nupate tungah hehpihna om ahihlam zong Lai Siangtho in hong hilh hi. Tua bangin upna hakkol kibang lo nupa in Topa tung leh a zi, a pasal tungah a cihtak ding uh Topa in deih hi. Ama deihna bangin i nuntak loh ciangin Topa in hong nusia lo-in, Ama hong huh ding a ngen hi lehang hong huh lo-in a om kei ding hi. Hih in i ut bang semin Topa hong huh ding ngen lehang Topa in thupha hong pia veve ding hi, cihna hi lo hi. Kiniamkhiatna tawh i kisapnate tawh Amah va zuanin hong huh ding ngen lehang Amah in hong za hi. Pasian hehpihna om lo-in eite in lamet bang mah i nei kei hi. Bang hang hiam cihleh eite khempeuh in mawh nei mi i hi hi.\nNgaihsutbeh Ding; Ellen G. White, “Reformation,” 669 – 678, in Prophets and Kings.\n“Pasian hong sawl nasepna khat peuh, a hong piak sep ding khat tungah hanciam, cihtakna in biakna man khat hi. Mihing in Pasian nasem dingin Ama khut zat a suah nadingin a hun hoih zangsiam ding kisam hi. A hun leh a mun zui-in khentatsiamna leh sepna in nasep zawhna hong pia hi; zekai-na, kinlohna in Pasian mindai-sakna zahtak lohna hi. Makaite in thuman nasepna-ah lawpna nei lo-in, kinmel nei lo, ngimna nei lo uh hileh pawlpi in a ihmucip hi ding a, thadahin, leitung nopna tawh kidiah ding uh hi. Ahizongin Pasian leh Ama na bek sepnopna, lawpna tawh kidim uh hileh, pawlpi mite in kipumkhatin, lawpin, hanciamin nasem ding uh hi.\nPasian Kammal in kibat lohna tuamtuam pulaak hi. I mai-ah mawhna leh siantho-na, i deih zawk zui-in, deihlohte nunghei ding hi. Thangpaih hehna, thuman lohna, ciampelhna tawh kidim Sanballat leh Tobiah om a, dikna, hoihna leh kipiakkhiatna tawh kidim Ezra leh Nehemiah, koi i tel zaw ding hiam? Mimal khentatna bangin i zuih nop i zui thei hi. Pasian thupiak a nialte thuak ding gimnate leh Ama thupiak a zui mite ngah ding thupha-te ngaihsun in. Thupha maw, hamsiatna eima deihtelna bangin i ngah ding hi.” Ellen G. White, Prophets and Kings, 676.\n1. Ezra leh Nehemiah hun sung a thupiangte ngaihsun lehang mi tampi in Pasian masak lo uh hi. Tua manin milim bia-te zi-in nei uh hi. Tua ahihmanin Ezra in tua bangin nusia lo hi. Ahizongin kipuahphatna leh a hoihzaw ding lametna tawh a mawhnate uh hilh hi. Kikhel takpi uh hiam? Gamtat kikhel uh a, lungsim kikhel takpi mah ahi hiam? Pasian thu sungah a khangto takpi uh hiam? Bang thu in amaute in kikhel taktak lo uh hi, ci-in kilangsak hiam? Lungsim kikhelna bangzahin thupi mahmah hiam?\n2. Bangci bangin pawlpi in upna kibang lo a buai nupa makaih ding hiam?\n3. Pasian thupiakte in kikhel ngei lo hi; kip tawntung hi taleh ngei-na, zatzia cihte in kikhel khel hi. Bang hangin mun le mual zui-in ngei-nate leh Pasian thuman khentel thei ding i hiam?


url: =Tawhtang akizanglo “keyless car” te gukbaih mahmahzaw kici :: ZOMI DAILY\nposted on 28 November 2017 at 8:32 pm Lomkholna: News, Sawltak, World\nBritain, Birmingham khuasung aom innmai khatah mawtaw akikoihkhat guta minih te’n oltak in agukkhiat, ahawlkhiat laitak uh Video ki khahkhia hi. Tua mawtaw pen tawhtang akizanglo “keyless car” hi a, tuabangdan keyless car tepen Hi-tech Relay Box zangin gukbaih mahmah kici hi.\nHih mawtaw akiguk pen abeisa September 25 ni in Birmingham khuasung ah thupiang kici a, ahi zongin aki guklaitak Video Clip pen West Midlands Police te’n Sunday ni in YouTube ah khahkhiapan uhhi.\nTua akigu mawtaw pen atamman mahmah Mercedes-Benz te hi a, zanhun hita ahih manin innmai ah Parking akikoih ahihi.\nCCTV Video sungah mawtaw khattawh guta mi 2 hongtung uh a, tua Mercedes-Benz pen Minute khatzong sawtlo in gutheiziau uh cihi.\nHih akigu mawtaw pen atamman mahmah Mercedes-Benz te ahih mahbangin tawhtang zong zangnawnlo in, Key Fob “Keychain” tawh Remote in akihong ziauziau te ahihi.\nTuapen guta te’n tellua mahmah uh ahih manin, Keychain akikoihna panin Signal angaihtheih nadingin Relay Box tawh innmai ah guta khatpa in neihphei in, Signal zongkawikawi hi.\nTualaitak in guta khatpa pen mawtaw gei ah Relay Box khatmahtawh nangak in, Signal na ngaksawn hi. Tua Mercedes-Benz ii Computer System in mawtaw ahonna Key Fob pen ageinai ah aomsa ahih manin, kongkhak oltak in hongtheiziau uhhi.\nVideo: Vulnerability exposed in keyless entry cars\nMawtaw aneipa in mawtaw ahonna Remote pen innmai kongkhak geinai ah koihkha ahih manin, Signal pen Relay Box tawh alasawnthei uh kici hi.\nTua Signal pen sik hileh pailet theilo a, ahi zongin Doors, Windows, Walls cihte pen pailetthei cimawk hi.\nTuabang in “transmitter relay” tawh mawtaw akiguktheih akitheih ciangin Police te’nzong mawtaw abawlkhia Mercedes-Benz Company te zasakpah uh cihi.\nMore: Guta khatin mawtaw agukleh asungah naupang kum 4 khattawh gukhawmkha\nVehicle security expert Thatcham Research te genkhiatna ah West Midlands Police teleh Car Makers te’n hihbangdan mailam ah aomnawnloh nadingin Security System ahoihzawding in hanciamding uh cihi. Tua guta minih tepen tudong ki mankhiazo nailo hi. Sawltak #zomidaily\nPrevious: China gamgicing galkap te’n North Korea tawh kilemloh laitak thaukap kisinna bawl\nNext: Phone zangkawm in khetulsang abulh numeikhat akhe hawkguamsin ah awksak\nKibat hangin ki kimlo ~ Dong Mung


url: =Nigeria ah Security Forces in COVID-19 Lockdown Order palsat mi 18 kaplumta :: ZOMI DAILY\nposted on 22 April 2020 at 12:32 am Lomkholna: News, Thangkhanlian, World\nApril 21: Nigeria gam-ah security forces ten Covid-19 pandemic kizelh gawp ding dalna in enforcement order (curfew) a koih uh a palsat mi 18 kaplum khin zo uh ahih manin Nigeria gam-ah Covid-19 hanga si sangin security forces in thukham palsat a kaplup tam zaw ta hi ci-in April 16 Nigerian human rights body report in gen hi. Worldometer Covid-19 count data latest ah Nigeria ah 665 total cases om a, a si 22 pha ta hi ci-in ciamteh hi.\nNung Nilaini in National Human Rights Commission in Nigerian states 36 lak panin 24 sung leh Abuja khuapi ah security forces in human rights a palsatna uh a heekna leh ciamtehna 105 complaints kingah ta hi ci hi. Hih 105 complaints lak panin documented incidents thupiangte pen judiciary thupiakna om lopi-in kithahna (extrajudicial killings) ahih manin mi 18 kithat khin ta hi ci-in gen hi.\nNigerian capital Abuja panin Al Jazeera’ Ahmed Idris in a report ah, “Mi 18 kithatte lak panin northwest Kaduna state sungah correctional officers ten mi giat that uh hi. Police ten mi sagih that uh a, army in nih that uh hi cih ngawhna om hi. Southeast ah lockdown koih local committee enforcing in mi khat that uh hi,” ci hi.\nHuman right commission in lockdown order palsat hanga kithat pen Covid-10 virus hanga ki sangin tam zaw a, nung Nilaini in Nigeria ah Covid-19 case official figures registered 400 val om a, mi 12 si ta hi ci hi. “Law enforcement agents ten extrajudicial in enforcement regulations palsat mi 18 that ta uh hi,” ci-in gen hi.\nLockdown order hangin security agents ten thathang hatna a khengval in a zat ban uh-ah thuneihna a khengval in zang in nekguk takgukna (abuse of power, corruption) a ciing ban uh-ah national leh international laws tawh kituakin rules of engagement leh best practices zui loin phengtat uh hi ci-in ngawhna tuak uh hi. “Nigeria gam-a security forces ten lockdown sungin states tuamtuamte ah lampi khaktan in, car leh identities ban check in mi lausak uh hi ci-in ngawhna tuamtuam tuak uh hi,” ci-in Idris in gen beh hi.\nNigeria in a national capital Abija, commercial capital Lagos leh a kiim a Ogun state ah total lockdown koih a, regions dangte ah a virus a do leh dalna ding restrictions tuamtuam koih uh hi. Restriction measures encik dingin police leh army kihelin security forces kiban koih ahih manin states tuamtuam ah human rights a palsatna hangun nung kal in mi 18 that ta uh hi.\nPolice spokesman Frank Mba in AFP news agency kiangah, “Police authorities in officers khatpeuh i right abuses or infractions kithuak dide loin action kila ding hi. Nautang tung panin zawhthawh thu tawh sum a suhsak officer kigawt a, a sum nei pa tungah a sum kipiasak kik hi,” ci hi. Police ten lockdown measures enforce zom ding uh a, professional leh international best practices kizui ding hi ci hi.\nLocal leh international rights in Nigerian security forces ten civilian right abused uh hi ci-in a ngawhna sawt mahmah ta a, ahi zongin ngawhnate Nigerian security forces in nial hi. Virus restriction measures hangin thukham palsatna leh buaina (crime leh unrest) a diakin income poimawh a ngah thei lo zawn’na tawh millions mi omna Lagos ah nasia kha dingin kilamen hi.\nNigeria gam tawh kilehbulh in America gam-a Trump supporters leh conservatives ten lockdown order lakkhiat ding deih in kiphinna nei uh a, Covid-19 pen kikhemna hi a, a virus sangin hih pandemic hi ci-in kikhemnna HOAX or LIE kihtakhuai zaw hi ci-in lockdown order palsat in states 12 val ah lungphona nei zom lai uh hi. Trump in hih lungphona neite gam it mite hi ci-in “good people” hi ci-in gum zaw lai hi. Nigeria gam hi leh liak kha ngel ding dan uh hi. Philippine President Duterte leh Turkish President Erdogan in zong lockdown order palsatte kaplup dingin thu pia hi. Source: Al Jazeera and News Agencies @ Thang Khan Lian #ZUNs\nPrevious: Tedim leh MP (Member of Parliament)\nNext: Canada Shooting: Police akineih Gunman in mi 18 kaplum: Reports


url: =Nupi naupaai te’ lungsim :: ZOMI DAILY\nposted on 23 July 2018 at 8:21 am Lomkholna: News, Siamsin\nNumei naupaai te lungsim nidang tawh kibanglo hi. A naupaai laitak lungneu thei uh hi. A kap nuam dan, a nui nuam dan, lungdam zel, ciimtak zel, lungsim lau zel, hehsuakbaih, sintom zel, khat veivei dipkua thei hi.\nHihpen tacil ding a paai numei te bek hilo in ta 3-4 a neikhin nupi te nangawn in tuakkha den uh hi. Hibang hun ciangin lungsim deihna bangin mawk gamtatkhak loh ding kisam hi.\nKa ta hong suahciang a mel bang a ci tam, khut kim khe kim in ka mu tam, nausuah gimna ka thuakzo tam, numei maw pasal hong hitam, ka pasal in hong it sak taktak tam cihte a hizongin nausuah khit ciang inn nasep, zum nasep leh nasep khat peuhpeuh ka sem zom zolai tam? cihbang a hizongin thusaupi numei te in ngaihsunsun uh hi.\nTuabanghun ciangin numei naupaai te in nakhatpeuhpeuh lungluttak in sem ding, midang (veng) te kiang khawngah hawh ding, TV en ding, kimawl ding, laisim ding, lasa ding, thuthakzakna laite tawmtawm en dingaa ngaihsut hoihlo te beisak ding hi.\nKhuapi munpawlkhat ah naupaai laitak leh naungek kepzia sinna te om hi. Tuate ah pai ding hi. Tuabangsepna in lungsim hong cidamsak hi.\nTualaitak in pasal te in zi te thapiakden ding, telsiam den ding ki sam hi. Ta ding pasal bek deih, numei bek deih cihte genlo ding hi.\nNaungek in thei a hihmanin deihtawh hong kituak kei leh mibanzolo thei hi. Naupaai laitak in numeite a melhoihpen laitak hi se hi. Numei te lungnopna ding pasal te in tua hunlaitak limbawl mahmah ding, it mahmah ding kisam hi. Siamsin Library\nPrevious: Malaysia, PJ vengsungah damiah taihin mawtaw asuhsak laitak Video ki khahkhia\nNext: Kalaymyo khuasung ah guihtheih khamtheih tawh akiman tammahmah


url: =Christian Hymn te’ tangthu: Nang Tawh Naizaw Nuam Ing! :: ZOMI DAILY\nposted on 31 January 2017 at 3:00 am UTC+9:30 Lomkholna: Article, Biakna, Hymn, Zamkhatkham\nNearer My God to Thee! (Piancilna 28:10-22)\nSarah F. Adams (1805-1848)\nHih la a phuaknu Sarah F. Adams hi a, numei laphuakte’ lakah la ngaihpen khat a phuak-a kiciamteh ahi hi. England gam Harlow ah February 22, 1805 ni-in suak hi. Kum 43 a phakin si hi. A nuntak hun a tom hangin man nei takin zang hi. Tawl khat sung London ah “Lady Macbeth” ciingin stage tungah limlak hi. A dam loh den luatna hangin a tup bangin na a sep theih loh hangin laigelhna lamah zong min ngah mahmah hi.\n1834 kumin civil engineer leh inventor minthang John Brydges Adams tawh kiteng uh hi. A teen zawh uh kum 14 sung, Sarah sih ciangdong London ah teng uh hi. Amah a theikha mi peuhmah in Sarah’ a melhoihna, na a vak a siamna, a it huaina leh a nuntak zia a hoihnate hangin zahtaakin it mahmah uh hi.\nSarah’ sanggamnu Eliza zong music va mahmah khat mah ahi hi. Sarah’ phuah late tampi a aw ding phuahsak den hi. Ni khat, a pastorpa uh (a upna unitarian hi zawlai!) Rev. William Johnson Fox in a pawlpi mite’ adinga a kaihkhop labu thak a bawlna ah a huh nadingun huhna ngen hi. Tua unau tegel in zong a pastorpa uh nakpi-in panpih uh a, lamal thak dawng 13 leh la-aw thak dawng 62 phuak uh hi.\nHih la bel a inn leh a sanggampa Esau’ kiang pana taimang Jacob in gamsunga a mangmatna bulphuh-a kiphuak ahi hi. Vantungmi a suktuah tawh a tokah tawh a muhna tua a mangmatna pan a khanlawh ciangin Jacob in tua mun “Bethel” (Pasian’ Inn) ci-in min phuah hi. Ni khat, tua unaute leh a siapa un a labu bawl uh a ma hial dingin kithawi ta uh hi.\nSiapa in Piancilna 28:10-22 sung bulphuh-a gen a sawm a sermon khup nading tua bang la khat om leh a lunggulhna gen kha laizang hi. Eliza in, “Sarah, i hymnal sunga hel ding la thulu hoih mahmah khat ngah cei, bang dia nangma’n Jacob’ mangmatna la-in phuak lo na hia?” ci-in hanthawn hi.\n“Hoih ngel ei!” pastorpa’n zong thukimpih-in hanthawn hi. Tua ni nitak lamin Piancilna sunga Jaocb tangthu sim phapha a a kiim le a paama thu omziate a lungngaihngaih khit ciangin Sarah in taang 5 a pha hih la hong phuakkhia a, tuni dongin kisasa lai hi.\nHih la sungah Zeisu Khazih thu leh a nasepte khatbeek kihel lo ahih manin pawlkhat bangin mawhsak nuam pian uh hi. Sarah a nuntak sung tawntung phial unitarian pawlpi bekah om phial hi. Tua hang mah-in hih la pen evangelical suah pha lo hi ding hi. Ahi zongin hih la mun khempeuh ah kideih mahmah a, labu kici khempeuh ah kihel kimin, kampau kici peuhmah-in kitei kim mai hi. Sarah a sih kuanin piangthaka London-a Baptist pawlpi khatah lut hi, ci-in kigen hi.\n1841 kuma kikhen hymnal thak khat sungah hih la kihel pah hi. Tua labu Hymns and Anthems kici a, London a Pastor Fox’pawlpi Unitarian Congregation-a zat dinga kibawl hi deuh hi. Kum thum khit ciang, 1844 kumin hih la America gam tung hi. Ahi zongin tu-a i sakna la-aw “Bethany” tawh a kibulh mateng kum 12 sung kideih khol lo mai hi.\nHih la-aw “Bethany” pen Lowell Mason’ phuah hi a, amah bel January 8, 1792 ni-in America gam Medfield, Massachusetts ah suak hi. A khangno lai-in Savannah, Georgia ah tenga, 1827 kumin Boston ah kisuan-a, tua lai-ah a ten sungin Boston School of Music phuan hi. Boston-a sangte ah music a kisin nadingin a phuangkhiapa ahi hi.\nTua khit ciangin Europe gam lamah zin-a laihilhzia sin hi. America a tunkik ciangin music kikhoppite vaikhawma mite in paakta-in mi zo mahmah hi. 1851 kumin New York City ah kituah a, tua lai-ah hymn leh la tampi kaikhawmin khenkhia hi. La-aw dawng 700 val phuak hi, ci-in kiciamteh a, tuate lakah hih la, “Nang Tawh Naizaw Nuam Ing” (Nearer My God to Thee) banah, “Vanglian Kumpipa Hong Sihna” (When I Survey the Wondrous Cross), “Vuuk Paakna Gam Mual Panin” (From Greenland’s Icy Mountain), cihte kihel hi.\n“Leitung Lungdam Topa Hong Pai” (Joy To the World) la a gualpa (arranger) zong hi lai hi, a aw bel George F. Handel’ (1685-1759) phuah hi, kici hi. 1855 kumin New York University in Doctor of Music degree pia a, America gama sang khatpeuh in tua bang degree a piak masaknapen ahi hi.\nHih la a kizatna tawh kisai a theihnop huai thu tam simsim hi. 1871 kumin America gam pan theologian minthang mahmah Professor Hitchcock, Professor Smith leh Professor Park-te Palestine ah zin uh hi. Mun khat a tun uh ciangin hih la kisa za uh a, a va naih uh leh, singkung nuai khat-a Syrian sangnaupang pawlkhat khut kilena a beem vilvial-a ding kawma hih la sa mu uh hi. A nung ciangin Professor Hitchcock in tua banga Syrian khangnote in tua la a sak uh a muh ciangin a khitui luanga la kisa a zak ngei lakah a lungsim sukhapen hi, ci-in genkik hi.\nMay 21, 1889 ni, Johnson City tuikhangin a tup laitakin meileeng khat tuihual sungah kiasuk hi. A meileeng kilumlet-a suahtak theih nading om nawn lo hi. Tua meileeng sungah Nisuahna lam peka missionary pai dinga kithawi numei khat om hi. Tua nu in suahtak nading lam-et a om lo tua mite’ tungah thu tawm a gen khit ciangin thungenin hih la mah sa hi. Midangte in zong huh uh a, a pua lam-a om mite in hehpih lua mahmah uh a, a cih nading uh lah thei tuan lo-in kap ziahziah uh hi. Tua nu-a kipan tua meileng sunga tuang piangthak mi peuhmah in hih la sa kawmsa-in Pasian’ kiang zuan uh hi.\nLeitunga gam makai tampite in zong hih la deih uh hi. Mi’ suam-a si American President William Mckinley in a sih dongin hih la sa a, a aw nangawn suak lo ahih manin aw-heu thialthial-in a husan tawp dongin hih la sa hi, kici hi. 1901 kumin ama’ kivui hun leh amah phawkna hun khempeuh ah hih la mah kisa den hi, ci-in kiciamteh hi. 1912 kumin Atlantic tuipi sungah mi 1500 val tawh Titanic tembawpi a tumsuk ding laitakin tembaw band-te in hih la mah sa uh hi.\nA unitarian suah pian hangin hih la Pasian in zang mahmah a mi tampite’ tungah hehnepna leh thupha a tun nadingin na zang hi. Mihing tate in Pasian tawh kinai-a gualzawhna a ngah dinguh a lunggulh tawntungna uh hong lak hi. Rev. Zam Khat Kham (Christian Hymn te’ tangthu 2005)\nPrevious: Malaysia Ipoh – Lumut ah Car Accident, mi 5 si, 3 liamgawp ~ ZD\nNext: Khua ~ T. Sawm Lian


url: =Rom Laikhak 13 | Siantongluan.net\nRom Laikhak 13\nRom Laikhak 13 |\nA kuamah peuh in hong ukte thu na mang ciat un. Bang hang hiam cih leh Pasian thukimpih lohin kuamah in ukna thu neilo hi; ukna thu nei i cih mite pen Pasian koih mite ahi hi.\nTua ahih manin ukna thunei a nialte pen Pasian koihsa mite a nial suak a, tua bang mite in thukhenna a thuak ding uh ahi hi.\nBang hang hiam cih leh gam uk mite pen a gamtat hoih mite kihtak ding hilo a, mi tatsiate kihtak ding hi bek hi. Ukna thu a neite kihta loin na omnop uh leh a hoihin gamta un. Tua hi leh amaute in note hong pakta-in hong phat ding uh hi.\nUkna thuneite pen note hoihna dingin Pasian nasemte ahi uh hi. Ahi zongin a sia-in na gamtat uh leh gim hong pia taktak ding uh ahih manin na lau ding uh ahi hi. Bang hang hiam cih leh amaute pen Pasian nasemte hi a, a sia-in a gamta mite tungah Pasian hehna bangin gim a pia dingte ahi uh hi.\nTua ahih manin Pasian gimpiak ding kihtakna hang bek hiloin, ahi ding thu mah hi, ci-a theihna tawh ukna thu a neite thu na man ding uh ahi hi.\nUkna thu a neite in amau sep dingteng a kimtakin a sep uh ciangin Pasian-a dingin na a semte hi uh ahih manin tua thu hang mahin zong mangmu a pia na hi uh hi.\nTua ahih manin phiangsiah piak dingte tungah pia-in, mangmu piak dingte tungah pia-in, zahtak dingte zahtak bawlin, pahtawi dingte pahtawi ta un.\nKhatlekhat ki-it ding cih lohbuang, kuama tungah leiba nei kei un. Midang a itte in Thukham deihna teng a zuikhin ahi hi.\nThukham sungah, "Nulepa mawhna bawl kei in, mi that kei in, guta kei in, hazatna lungsim nei kei in," cihna leh adang khempeuhte pen, "Nang na ki-it bangin na vengte na it in," cihna thu in huam khinmang hi.\nMidangte a it mi peuhmah in amaute tungah siatna bawl hetlo ahih manin itna i neih ciangin Thukham buppi a zui khinta ihi hi.\nTuhun pen bang hun hita ahi hiam, ci-in theita na hih manun tu-a bangin na gamtat ding uh ahi hi. Tu-in note in khua phawkin na khanlawh ding uh hun hita hi. Bang hang hiam cih leh Jesuh Khrih i up cil lai hun sangin tu-in Pasian in leitung haksatna panin eite hong hotkhiat ding hun hong naizaw hi.\nZan khuamial bei dektak a, sun khuavak hong tung dektak ta hi. Khuamial sunga gamtatnate khawlin khuavak sunga nazatte zam ta ni.\nSun khuavak sunga om mite bangin a kilawmin gamta ni. Gualnopna leh zukhamna, mawhna leh thangtatna, kitotna leh kihazatnate-in i hun beisak kei ni.\nKidalna dingin, Topa Jesuh Khrih hong piak galhiamte zang un la, na pumpi uh deihna bangin gamtatna ding hun omsak nawn kei un.\nTedim Lai Siangtho / Laibu: Rom Laikhak 13


url: =Laisiangtho tangthu ~ Peter Suumpi :: ZOMI DAILY\nposted on 17 October 2017 at 12:31 pm UTC+9:30 Lomkholna: Article, Biakna, PeterSuumpi\nChristian te in ih khutsung ah sim in ih tawi LAISIANGTHO pen Khasiangtho vangliatna tawh akigelh Pasian ii kammal te ahi hi.\nPasian’ kammal ihcih in bang ahi hiam?\nMi masa Adam pan kipan Topa Jesu nungzui pi 12 te lakpan anunung penpen nungzui pi ahi misiangtho John asih dong ciang nuntakna nei mihing ganhing te khempeuh aading Pasian in agen kammal te cihna ahi hi. Pasian’ kammal te pen mi te tung ah nam nih in hong tung hi. Amasa pen in Pasian ii khuavak thupha lamlahna tawh akigelh ahi Laisiangtho le anihna in nungzui pi hun akipan ih nu Catholic pawlpi in kam tawh ahilh sawnna tungtawn in mi kim tung ah hih Pasian’ kammal te hong tung ahi hi.\nChristian te ii tawi LAISIANGTHO pen ih nu Catholic pawlpi in Pasian’ kammal hi ci in akhang akhang in ana hilh suksuk na hangin tu ni dong ciangin hih thu te LAISIANGTHO hi ci in Christian tampi takte in asang ahi uh hi.\nLaisiangtho ih cih bang ahi hiam?\nLaisiangtho ihcih pen Khasiangtho Pasian ii khuavak, lamlakna le Khasiangtho Pasian ii sawlna tawh akigelh Pasian’ ii kammal te ahi hi. Laisiangtho agelh khia abulpi te Pasian ahihi. Ahihang in mihing te hong zang hi. Hih Lasiangtho agelh khia te pen suakta tak in thu akhinkhai in amau ngaihsut bang agelh khia ding aa Pasian’ mi zat te ahi uh hi. Laisiangtho pen amuanhuai khang tangthu kigelhna bu khat zong ahi hi.\nLaisiangtho sung aa lai te pen savun tung, singteh tung, sumgno tung cih te tung ah kigelh in kizial ahihman in nidang in Laizial zong kici ngei hi. Tu aa bang dan in laibu in om nailo hi. Tu laitak aa Christian te ii Laisiangtho bu sung aa akigelh masa penpen ahi Piancil le akigelh nunung penpen ahi Mangmuhna pen kum 1500 kim kihal hi. Kum tampi sung akigelh laibu tuamtuamte ki kaikhawm in laibu bukhat in akisuah huhau in laibusaal no kici hi. Bible akici laimal ii akhiatna pen laibu te cihna ahi hi.\nNidang lai in Pawlpi in LAISIANGTHO aman lian in agelh mah bang in, behlap, uang gelh le sim nop ding in akigelh laibu hon khat hong piang ngeingai hi. Khasiangtho ii lam lahna tawh Siadaw te in khawmpi hong nei toto in Pawlpi mi ahi Christian te aading kamtawh kivaikhak asiangtho Pasian’ thu te siksan in Laisiangtho man le manlo hong khen uh hi. Tua hun lai in Christian te kibawlsiat hun, saben aa kiben hun ahihman in Laisiangtho te bu khat le bu khat kaih khop nading haksatna tampi hong om hi.\nAD 303 kum ciangin Constantine kumpi hong khan hun in Rome gam ah biakna tawh kisai suahtakna hong om ahihman in Pawlpi in athupi nasep te hong kipan thei ta hi.\nAD 393 kum in Africa gam, Hipo khuapi ah Laisiangtho tawh kisai amasa pen Siadaw te khawmpi hong nei uh in tua lai ah khasiangtho lamlahna tawh aman le amanlo hong khen in kipsakna hong neu uh hi. Ih nu Catholic pawlpi in tuni Leitung buppi aa kizang Laisiangtho in hong ciamteh uh ahi hi.\nAD393 kum mah in Africa saklam gam ahi Carthage khuapi ah Laisiangtho tawh kisai anih veina Siadaw khawmpi hong kibawl leuleu hi. Hih khawmpi ah amasa akipsaksa uh Laisiangtho pen khat khat vei hong sitkik in man takpi mah hi ci in kipsakna khat vei hong nei leuleu uh hi.\nAD 405 kum ciangin Pope Innocine (I) in kipsakna nei leuleu hi. AD 419 kum ciangin Pope Boniface (I) in khatvei sitkik in Laisiangtho kipsakna hong nei leuleu hi. Tua hun lai in Laisiangtho pen khan alian aneu kikhen nailo ahihman in Laisiangtho ih sin nading in haksatna tampi om lai hi.\nAlian aneu khenna\nTua bang in ih nu Pawlpi in akipsak sa Laisiangtho te pen AD 1214 kum in mangkang siampi khat ahi Stephen Langton in tuiciamlui le thuciamthak te akhan lian hong khensak hi. Amah pen Paris khuapi University ah Professor khat ahih khit teh Cantabre tulpi (siadaw) ukpi ding in kitel hi. AD 1528 kum ciangin Italy minam Dominican siampi khat ahi Sante Pagnino in Liasiangtho thuciamlui teng akhan neu hong khensak hi. AD 1551 kum ciang in France minam Robert Stienne in Laisiangtho thuciam thak teng akhan neu hong khensak hi. Laisiangtho thuciam lui le thuciam thak te alian aneu akikhen khit teh Liangsiangtho simdan hong nuam mahmah ta hi.\nTopa Jesu in mihing bangin hong pai ma in bang cidan aa hong pai ding cih akigelh kholna Pasian’ kammal te pen thuciam lui kici in bu 46 om hi. Topa Jesu in mihing suahna hong la in Leitung ah hong nuntak lai in athugen te, gupkhiatna apiakna tangthu te, nungzui pi te thu hilhna te akigelhna laibu te pen thuciam thak kici in bu 27 om hi. Thuciam lui le thuciam thak akigawm in bu 73 te in Christian te ii Laisiangtho bu akici ahi hi.\nLaisiangtho gelh kua te gelh ahi hiam?\nLaisiangtho pen Khasiangtho Pasian ii sawlna tawh singteh tung, savun tung te ah akigelh hi in agelh mite pen nuntakna tuamtuam pan minam kim te ahi uh hi. Egypt galkap ahi kumpi huang sung aa pilna asin Laisiangtho gelhpa pen Moses ahi hi. Tuu cing naupang pan hong khangkhia in Laisiangtho agelh pen David kumpi pa ahi hi. Mipil lianpi ahi Laisiangtho gelhpa pen kamsang Isaiah ahi hi. Judah siampi liana hi Laisiangtho gelh pen kamsang Ezekiel ahi hi. Bawng cing khat ahi Laisaingtho gelh pen kamsang Amos ahi hi.\nSiahuan pi (physician) khat ahi Laisaingtho gelh pa pen Luke ahi hi. Mi tampi takte etsat ahi siahdon nasep asem nungzui pi ding aa kitel Laisiangtho gelh pa pen Matthew ahi hi. Ngabeng pa ahihna pan nungzui pi te maikai pi ding aa Topa Jesu in atel Laisiangtho gelhpa pen Peter ahi hi. Pharisee lah ahi, pilna lah anei Christian te thah cihtak aa athak khit ciang Pasian’ vangliatna tawh hong kihel in Christian hong suak Laisiangtho gelhpa pen misiangtho Pawlu ahi hi.\nLaisiangtho kibat lohna bulpi\nAhi zongin Judah biakna te le Christian masa te pen thu san dan zia te tawh hong kinial uh ciang in amau ii nialna pen Christian masa te in na nial zolo ahihman in AD 90 kum ciang Jamnia khuapi ah Judah minam te in khawmpi hong nei uh in hih Laisiangtho te pen gamdang pan hong pai tawm hi ci in athupi Laisiangtho bu 7 le Danial le Esther Laisiangtho sung ah mun pawl khat hong hemkhia uh hi. Tua ahihman in amau ii Laisiangtho thuciam lui sung ah bu 39 bek hong omlai suak hi.\nAD 90 kum akipan in Greek lai tawh akigelh Laisiangtho bu 46 aom hang in Hebru lai tawh akigelh, lam khat pan genleng Palestine aa om Judah minam te, Judah biakna te aading aa kigelh Laisiangtho bu 39 pen Hebru lai in hong gelh bek uh hi. Judah minam te in kum 400 sung bang asan sa uh hinapi in ahepkhiat kik uh Laisiangtho pen\nThe first of Maccabees\nThe second of Maccabees\ncih aakipan Laisiangtho thupi bu 7 ban ah Danial Laisiangtho le Esther Laisiangtho sung ah akhan pawl khat hemkhia uh hi.\nTua hun aakipan Christian te aading Laisiangtho pen Greek lai tawh akigelh Septuagint Laisiangtho bu hong suak hi. Thu ciamthak bu 27 te zong pen agelh masa Laisiangtho gelh nungzui pi te in Greek lai mah tawh na gelh uh hi.\nAD 382 kum (kum zalom 4) kum ciang in misiangtho Jerome in Greek lai pan in Latin lai ah Laisiangtho hong letkhiat sak Vulgate akici Laisiangtho sung ah Judah minam te hepkhiat Laisiangtho te pen mi khempeuh theih ding in kilawm hi ci in tau te zong hong letkhiatsak na kimu thei hi.\nCatholic Laisiangtho le Protestant Laisiangtho kibat lohna\nAD 1524 kum ciang in ih nu Pawlpi pan Marthin Luthar in Protestant pawlpi hong pialkhiat ciang in a Laisiangtho ding in Septuagint pen hong nial in Judah minam te aa ahi Hebru Laisiangtho hong bulphuh ahihman in Protestant Christian te Laisiangtho pen thuciam lui bu 39 bek hong pha ahi hi.\nMarthin Luthar ii nung zui te in tua thuciam lui teng bek thamlo in thuciam thak sungah zong pawl khat hong hemkhia leuleu uh hi. Amau hepkhiat teng in\nMangmuhna te ahi hi.\nAnung lam ciangin Protestant pawlpi dang te in thuciam thak teng sang gai ahihman in Lutheran Protestant te in zong nidang aa ahepkhiat uh Laisiangtho te hong sang kik uh hi.\nPalestine aa om Judah biakna te le Protestant te in asang loh uh Laisiangtho bu 7 te pen ih nu Catholic Pawlpi in pawlpi mi te in lunghiangna a omloh nading in AD 1546 kum in Trent khuapi ah Siadaw te khawmpi pan in hih Laisiangtho te pen asiangtho Lai te hi tua ahihman in adang Laisiangtho te mah tawh kibang in thupi hi ci in tangkona nei uh hi.\nAD 1456 kum in Maing khuapi ah amasa pen Latin lai in Laisiangtho bu kikhen hi. Hih amasa pen Laisiangtho kikhen pen John Gutenler ii laikhetna set tawh akikhen ahi hi. John Gutenler pen Catholic pawlpi mi khat ahi hi. AD 400 – 1440 kikal sung teng pen Laisiangtho zial (abu in om nailo) te pen Catholic siampi te in savun te tung ah gelh in na kem uh hi. Tua Laisiangtho zial te pen tuni dong Pawlpi in kemcing lai hi.\nAD 1456 – 1520 kum sung in Laisiangtho pen Latin lai tawh 100 vei kikhen khia in, German lai tawh 27 vei le Italy lai tawh 25 vei kikhen khia hi. Tua ban ah France, Spain le adang pau tuamtuam te tawh kikhen khia ngei ngai hi.\nProtestant pawlpi te apialkhait ma in Catholic pawlpi in Laisiangtho pen 626 vei na khenkhia(print) khin zo hi. AD 1522 kum ciangin Protestant te in amasa pen akhetkhiat uh Laisiangtho pen German lai in Marthin Luthar in letkhiat thuciam thak ahi hi.\nTuhun ah Laisiangtho\nTuhun ciang in ih nu Pawlpi, protestant pawlpi tuamtuam te, Leitung Laisiangtho kipawlna le Laisiangtho khenkhia kipawlna te hanciamna tawh kum zalom 20 le 21 sung in pau namkim, muhna namkim le tuhun kampau kammal zat tawh akituak ding in akibawl lam ihmu thei hi.\nLaisiangtho tawh kisai Pawlpi ii hilhna\n(1) Laisiangtho sung aa kigelh asiangtho laibu te in Topa Jesu thu te hong hilh kim uh aa Topa Jesu sung ah kituah gai uh hi.\n(2) Laisiangtho bu sung aa kihel laibu te pen Pasian ii khuavak piakna tawh akigelh te hi in Pasal kammal te vive ahi hi.\n(3) Laisiangtho ii gennop bulpi pa pen Pasian hi aa agelh mihing te pen ahileh Pasian in azat mite ahi uh hi. Mihing khempeuh in gupna angah nading in khialna omlo in akigelh Pasian’ thu ahi hi.\n(4) Laisiangtho ih khiat ciang in mihing te gupna ih ngah nading Pasian in hong deih luatna le Pasian in itna anei le ama ii deihna lungngai kawm in ih khiat ding kisam hi.\n(5) Laisiangtho in Gospel bu 4 teng bulphuh uh hi. Bang hang hiam cihleh Topa Jesu pen Laisiangtho khempeuh te ii zungpi ahihman ahi hi.\n(6) Gupkhiatna ih ngah nading in thuciam lui le thuciam thak te in Pasian deihna bangin akigawm khawm Pasian kammal te ahi hi.\n(7) Ih nu Pawlpi in Topa Jesu pumpi taktak ahi Siangtho pumpi ih thupit sak penpen mah bang in Laisiangtho zong tau mah bang in ih thupi sak hi. Lailet: Peter Suumpi Source: Fr. Dominic ii biakna vai dotdawnna laibu sung pan ka letkhiat ahi hi.\nPrevious: Ki it pipi kikhenna gam ~ Tdkhen\nNext: Singapore vanlengtual ah migilo te ngongtatna aomleh thuhkikziading kisinna nei


url: = Tinaung Takluem 1 Corinth 15\n1 Tua bek domngawl in, suapui te awng, note tung ah ka hil, na san sa uh le na din na uh lungdamna thupha kong pualak hi;\n2 Tua tungtawn in ngupna na nga uh a, note kong hil thu sia phawk tawntung in na keamcing uh le, na upna uh sia mannung ngawl a suak thong batu hi.\n3 Banghangziam cile a masabel in keima in zong ka sang a, note tung ah kong ap thu in, Christ sia laithiangtho bang in i mawna atu in thi hi;\n4 Taciang Ama sia ki vui a, laithiangtho bang in ni thum a cin ciang thokik hi:\n5 Taciang Ama sia Peter in mu a, tua zawkciang sawmleni te in zong mu uh hi:\n6 Tua zawkciang, suapui za nga val te in thakhat in mu uh hi; tua te sung ah a tam zaw te tu ni dong in om lai uh hi, ahihang pawlkhat te thi zo uh hi.\n7 Tua zawkciang in, James in zong mu a; taciang sawltak te a vekpi in mu uh hi.\n8 A khakbel in a hun nawn ngawl ciang a piang khat bang in keima in zong ka mu hi.\n9 Banghangziam cile keima sia sawltak te sung pan in a nobel ka hihi, Pathian pawlpi ka vawtsiat hu in sawltak, ci tu zong ka kilawm bua hi.\n10 Ahihang ka hina bang ka hi thei na sia, Pathian thuthiamna hang a hihi: taciang ka tung ah hongpiak thuthiamna sia a thong hi ngawl hi; ahihang amate theampo sang in a dimlet in na ka seam hi: ahihang keima hi ngawl in, ka sung ah a om Pathian thuthiamna hi zaw hi.\n11 Tua ahikom keima ka hizong, amate ahizong, ka tangko uh a, note in na um uh hi.\nA Thupi Christ Thawkikna\n12 Tu in Christ sia thina pan thokik hi, ci in ka hil uh le, note sung ah mi pawlkhat te in bangbang in mithi te thawkikna om ngawl hi, ci thei uh ziam?\n13 Ahihang mithi te thawkikna om ngawl hile, Christ thokik ngawl hi:\n14 Taciang Christ thokik ngawl hile, ka thuhil na uh sia a luithathong a hihi, taciang na upna uh zong a luithathong a hihi.\n15 Tua bek domngawl in kote sia Pathian i leilot tetti te ka suak uh hi; banghangziam cile Pathian in Christ sia thokiksak ngawl napi, thosak hi, ci in tetti ka pang uh hi: tabang hi thong le mithi te thokik ngawl hi.\n16 Banghangziam cile Christ thokik ngawl hile mithi te thokik ngawl hi:\n17 Taciang Christ sia thokik ngawl hile, na upna uh a luithathong a hihi; note zong na mawna uh sung ah omlai na hi uh hi.\n18 Taciang Christ sung ah a musa te zong bocip hi.\n19 Christ sung ah i nei lametna sia hi leitung nuntakna atu bek hile, mihing theampo sung ah a khuangai huaibel te i hihi.\n20 Ahihang tu in Christ sia thina pan thokik a, a musa te sung pan anpal masabel hong suak hi.\n21 Mihing khat hang in thina hong thet bangma in, mihing khat hang in mithi te thawkikna hong theng hi.\n22 Banghangziam cile Adam sung ah mi theampo a thi bangma in, Christ sung ah mi theampo nungtasak kik tu hi.\n23 Ahihang mihing khatsim sia ama hun a cin ciang thokik tu a: Christ sia anpal masabel a hihi; tua zawkciang Christ hongpai ciang in, Ama mite thokik tu hi.\n24 Tua zawkciang in Christ in a kumpingam sia Pa Pathian tung ah ap tu a; thuneina le vangletna theampo a khiaksiat zawkciang, a tawpna hong theng tu hi.\n25 Banghangziam cile a ngal te theampo a peangnuai ah a koi siat dong, Ama in uk hamtang tu hi.\n26 A khakbel a siatsua tu ngal sia thina a hihi.\n27 Banghangziam cile na theampo sia a peangnuai ah koi siat zo hi. Ahihang, na theampo sia Ama nuai ah, a ci ciang, na theampo peangnuai ah a koi pa sia kihel ngawl hi, ci hong kilangsak hi.\n28 Tapa i nuai ah na theampo a koisiat ciang, na theampo Ama nuai ah a koi pa Pathian ukna nuai ah Tapa zong om tu hi, tabang in Pathian sia a theampo i a theampo hi tu hi.\n29 Mithi te thokik ngawl hile, mithi te atu in tui a ki phum te sia banglaw tu ziam? amate banghang in mithi te atu in tui ki phum ziam?\n30 Taciang kote banghang in a tawntung in thinngim in om khu ziam?\n31 Keima sia nisim in ka thi hi, ci sia ka Topa Christ Jesus sung ah ka nei, note ih lungdamna tungtawn in a khotak in ka pau ngam hi.\n32 Mihing te ki hau bang in Ephesus khua ah ngamsa te taw ka ki hau le, keima atu in bang phattuamna om ziam? Mithi te thokik ngawl hile, ne khawm tawng i, dawn khawm tawng; banghangziam cile zingciang i thi tu hi.\n33 Kuama in hong theam heak tahen: mihing pha ngawl taw kithua na hu in ngeina pha te siatsua hi.\n34 Thutang suana ah khanglo vun, taciang maw heak vun; banghangziam cile mi pawlkhat te in Pathian heakna a nei bua uh hi: hite sia na maizum natu uh in ka pau a hihi.\n35 Pawlkhat in, bangbang in a thisate ki thokiksak tu ziam? Amate in bangbang pumpi nei tu ziam? Ci tu nu hi.\n36 Nang a mawmaw pa, na ciin thaici a thi bale, nungta ngawl hi:\n37 Taciang na ciin uh te sia a piang pheang tu a kung ciing ngawl nu hi, ahihang zungtang cii le tang cii te na ciing uh hi:\n38 Ahihang Pathian in ama lungkim pumpi pia hi, taciang thaici khatsim zong amate kung tek pia hi.\n39 Sa theampo a vekpi in kibang ngawl hi: ahihang mihing sa nam khat hi a, nganhing te sa a namtuam, ngasa zong a namtuam hi a, taciang vacim sa zong a namtuam a hihi.\n40 Vantung pumpi te om hi, taciang leitung pumpi te zong om hi: ahihang vantung minthanna sia namkhat hi a, leitung minthanna sia namkhat a hihi.\n41 Ni i vangletna a tuam hi a, tha i vangletna a tuam a hihi, taciang aksi te i vangletna zong a tuam tek a hihi: banghangziam cile aksi khat le khat i vangletna zong a tatuam a hihi.\n42 Mithi te thawkikna zong tabangma a hihi. Hi thu sia a ciin ciang in a muat thei hi a; a thawkik ciang in muat thei ngawl hi:\n43 A ciin ciang in vang nei ngawl a; vangletna taw thokik hi: thaneam in ciing a; thahat nataw thokik hi:\n44 Cilesa pumpi in ciing a; tha pumpi taw thokik hi. Cilesa pumpi a om bangma in, tha pumpi zong om hi.\n45 Mihing masabel Adam sia mihing in vawt a; Adam khakbel ah a nungtasak sia thaa a hihi, ci in ki atkhol hi.\n46 Ahihang thaa sia a masabel hi ngawl hi, cilesa om masa a; tua zawkciang in thaa om hi.\n47 A masabel mihing sia lei taw a ki vawt ahikom in lei pumpi a hihi: a ni na mihing sia vantung pan hongpai Topa a hihi.\n48 Lei mite sia lei taw a ki vawt pa bangma a hihi: taciang van lam mi sia vantung pan hongpai pa bangma a hihi.\n49 Taciang eite lei taw a ki vawt pa meal i puak bangma in, van pan hongpai pa meal zong i sun lai tu hi.\n50 Tu in suapui te awng, hi thu kong son hi, taksa le thisan in Pathian kumpingam lua thei ngawl hi; a muat thei khat in a muat thei ngawl ngamh lua thei ngawl hi.\nThina Tung ah Zawna\n51 En vun, thuku khat kong lak hi; i vekpi in i mucip siat bua tu hi, ahihang i vekpi in i ki kheal tu hi,\n52 Tawmvei sung, mitphet sung ah a khakbel lemle hong tum tu a, taciang a thi te sia a muat thei ngawl in tho tu uh hi, taciang eite zong i ki kheal tu hi.\n53 Banghangziam cile hi a muat thei sia a muat thei ngawl sil tu a, taciang hi a thi thei in a thi thei ngawl sil tu hi.\n54 Tua ahikom hi a muat thei in a muat thei ngawl sil tu a, taciang a thi thei in a thi thei ngawl a sil ciang in, thina sia zawna in lopval zo hi, ci in a ki atsa sia tangtung tu hi.\n55 Maw thina awng, na ngu koisung ziam? Maw thanmual awng, na zawna koisung ziam?\n56 Thina i ngu sia mawna a hihi; taciang mawna i hatna sia thukham a hihi.\n57 Ahihang i Topa Jesus Christ tungtawn in zawna hong pia Pathian tung ah pokna theampo om tahen.\n58 Tua ahikom, kong it suapui te awng, a khotak le a ngawk thei ngawl in om vun a, Topa sung ah na nasep uh a luithathong hi ngawl hi, ci na heak uh bangma in, Topa nasep sia tam seseam in seam tek tavun.


url: = Tinaung Takluem 1 JOHN 2\nHong Thuumsak Jesus\n1 Ka tate awng, mawna na vawt ngawl natu uh in, hi thu te at in kong thak hi. Mi khatpo in mawna a vawt le, Pa kung ah hong thuumsak tu a thutang Jesus Christ i nei hi:\n2 Ama sia eite bek dom ngawl, leitungbup i mawna theampo atu in Pathian thin-ukna a dapsak pa a hihi.\n3 Ama i he hi, ci thu sia, a thupiak te i zui na tungtawn in i telthiang hi.\n4 Ama ka he hi, ci napi, a thupiak te a zui ngawl peuma, leilot hi, taciang a sung ah thuman a om bua hi.\n5 Ahihang a kuamapo a Thu a keamcing peuma sia, ama sung ah Pathian itna pawlcing takpi hi: tabang in eite in Ama sung ah i om hi, ci sia i he hi.\n6 Jesus sung ah ka om nginge hi, a ci peuma sia Ama nuntakzia bang in a nuntak kul hi.\n7 Suapui te awng, note tung ah thupiak a thak hong at ngawl khi hi, ahihang a kipatcil pan na neisa uh thupiak lui a hihi. Thupiak a lui sia a kipatcil pan na zaksa uh thu a hihi.\n8 Note tung ah thupiak a thak kong at kik hi, tua thu sia Ama le note sung ah a maan a hihi: banghangziam cile khuazing bo a, khuavak tatak sia tu in hong tang hi.\n9 Khuavak sung ah ka om hi, ci napi, a suapui a ensan peuma, tu dong in khuazing sung ah omlai hi.\n10 Ama suapui a it peuma sia khuavak sung ah om hi, taciang ama sung ah puna om ngawl hi.\n11 Ahihang a suapui a ensan peuma khuazing sung ah om in nungta hi, taciang a paina mun zong a he bua hi, banghangziam cile khuazing in a mitte tawsak siat hi.\n12 Tano te awng, na mawna uh te Ama min taw hong ki maisak sa ahikom note tung ah lai kong at hi.\n13 Pa te awng, a kipatcil pan in Ama he na hi uhkom in, note tung ah lai kong at hi. Khangno te awng, ngilopa na zaw uh hu in note tung ah lai kong at hi. tano te awng, Pa na heak uh hu in note tung ah lai kong at hi.\n14 Pa te awng, a kipat pan in Ama he na hi uhkom in, note tung ah lai kong at hi. Khangno te na thahat uh a, note sung ah Pathian Thu a om hu in, mi ngilopa a zo na hi uh hi, tua ahikom note tung ah lai kong at hi.\nLeitung It Heak Vun\n15 Leitung le a sung a om nate it heak vun. Akua mapo in leitung a it le, ama sung ah pa itna om ngawl hi.\n16 Banghangziam cile leitung ah a om na theampo, cilesa deina, mit taw iplakna le nuntakna i kiphatsakna te sia Pa i neisa hi ngawl a, leitung i neisa a hihi.\n17 Leitung le a iplakna te bosiat hi: ahihang Pathian deina a vawt peuma a tawntung in kip hi.\n18 Tano te awng, hi sia hun tawpkhak a hihi: na zak uh sa bang in, Christ ngalpa hongpai tu hi, tu zong Christ ngalte tam mama om zo hi; tua ahikom eite in hi sia in hun tawpkhakbel a hihi, ci sia i he hi.\n19 Amate sia eite kung pan pusuak uh hi, ahihang amate sia eima mihing hi ngawl hi; banghangziam cile eima mihing te hile, eite taw hong om paisuak tu hi, ci uplak natu om ngawl hi: ahihang amate a pusua hu in, eima mihing te hi nawn ngawl hi, ci kilangsak hi.\n20 Ahihang note sia a Thiangtho Pa i sathau buakna na san uh hu in, na theampo na he uh hi.\n21 Thuman na heak ngawl uh hu in note tung ah lai hong at ka hi bua hi, ahihang na heak uh hu le, leilot thu te sia thuman sung ah ki hel ngawl ahikom, kong at a hihi.\n22 Jesus sia Christ a hihi, ci thu a nial te simngawl akua leilot thu son om ziam? Ama sia Christ i ngalpa hi a, Pa le Tapa zong nial hi.\n23 Akua mapo Tapa a nial peuma Pa nei ngawl hi: ahihang Tapa a sang peuma Pa zong nei hi.\n24 Tua ahikom a kipatcil pan in na zak uh thu sia note sung ah hong om tawntung tahen. A kipatcil pan na zak uh thu note sung ah om tawntung ahile, note sia Tapa le Pa sung ah a tawntung in na om tu uh hi.\n25 Taciang hi thu sia Ama in hong ciamsa kamciam hi a, nuntak tawntung na hong ciam hi.\n26 Hi thu te note kung ah kong at na sia note hong theam te thu a hihi.\n27 Ahihang Ama kung pan na san uh sathau buak na sia note sung ah om tawntung hi, taciang kuama i hil na kul bua uh hi: ahihang tua sathau buakna in na theampo hong hil hi, taciang hi thu sia thuman hi a, leilot thu hi ngawl hi, note hong hil bangma in Ama sung ah, kip tavun.\n28 Tu in tano te awng, Ama hong kilang ciang in, muanna i nei thei natu le Ama hongpai ciang in a mai ah i maizum ngawl natu in, Ama sung ah kip in om vun.\n29 Ama sia thuman hi, ci na he uh le, thutang suana a vawt te theampo sia Ama sung pan a piang a hi uh hi, ci na he uh hi.